Perbicaraan 1MDB ditangguh kerana Najib kuarantin Covid-19

Perbicaraan kes Najib Razak membabitkan dana 1Malaysia Development Berhad (1MDB) akan disambung semula pada 19 Oktober kerana bekas perdana menteri itu kini menjalani kuarantin di rumah selama dua minggu selepas pulang dari Sabah.Najib berada di negeri itu untuk berkempen pada Pilihan Raya Negeri (PRN) Sabah, bulan lepas.Peguam utamanya Muhammad Shafee Abdullah memohon perbicaraan itu ditangguhkan semasa pengurusan kes di hadapan Hakim Mahkamah Tinggi Lawrence Sequerah hari ini.“Anak guam saya disahkan negatif pada 27 September tetapi berdasarkan catatan Menteri Pertahanan Ismail Sabri Yaakob dalam media sosial bahawa jika positif, perlu ke hospital.“Bagaimanapun, jika diuji negatif tetapi ada kontak rapat atau terdedah kepada mereka yang dijangkiti, perlulah mematuhi arahan pengawasan kendiri di rumah selama 14 hari,” katanya.Shafee berkata selain mematuhi arahan pengawasan di rumah, Najib juga mengambil program peningkatan imun pada 3 Oktober.“Beliau (Najib) akan dapat menghadiri program seperti biasa pada hari ke-15,” kata Shafee.Timbalan Pendakwa Raya Mohamad Mustafa P. Kunyalam tidak membantah permohonan penangguhan itu.Hakim membenarkan permohonan tersebut.“Melihat kepada keadaan sekarang ini, agak berisiko. Biasanya dalam 13 hari, simptomnya dapat dilihat. Saya membenarkan permohonan ini (untuk menangguhkan perbicaraan). Perbicaraan disambung pada 19 Oktober,” kata hakim.Najib, 67, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.


Pemilihan presiden baru India bermula hari ini

India bakal memilih presiden baharu pada Isnin berikutan tempoh Presiden Ram Nath Kovind akan berakhir pada 24 Julai dan keputusan dijangka diumumkan pada Khamis, lapor Agensi Anadolu.
Pemilihan kali ini menyaksikan persaingan antara calon wanita Draupadi Murmu yang menerima sokongan Perikatan Demokratik Kebangsaan (NDA) dan calon parti pembangkang, Yashwant Sinha.
Turut berada di dalam pakatan NDA ialah Parti Bharatiya Janata (BJP).
Tidak seperti perdana menteri yang dilantik terus oleh rakyat sebagai ahli parlimen, presiden India pula dilantik secara tidak langsung menerusi undi elektoral.
Ia membabitkan undian 776 ahli parlimen serta 4,033 ahli 28 Dewan Undangan Negeri dan majlis wilayah yang ditadbir pusat.
Murmu, 64, yang berasal dari negeri Odisha memulakan kerjayanya sebagai guru sebelum menyertai arena politik. Beliau juga pernah berkhidmat sebagai naib presiden parti pemerintah itu.
Beliau bakal dicabar Sinha yang pernah menerajui kementerian kerajaan.
Sinha, 84, juga pernah berkhidmat sebagai Menteri Luar dari 2002-2004 dan merupakan pengkritik kuat dasar Perdana Menteri Narendra Modi.  Beliau baru-baru ini menyertai Kongres Trinamool (TMC), sayap pembangkang yang mentadbir Bengal Barat.
Selain itu, Sinha juga pernah dua kali menjadi menteri kewangan dari 1990-1991 dan 1998-2002.
Pakar dan pemerhati politik percaya calon parti kerajaan mempunyai peluang agak cerah berdasarkan sokongan yang diterima.


Kematangan Bersatu prihatin kepada rakyat perlu dicontohi

Penggerak Komuniti Negara (PKN) Selangor mengikuti serius perkembangan semasa politik tanah air muktahir ini.PKN Selangor melahirkan rasa penghargaan tinggi kepada Parti Pribumi Bersatu Malaysia (Bersatu) atas komitmen parti ini meneruskan agenda utama memerangi wabak Covid-19 dan memastikan kesejahteraan rakyat dipelihara.Waktu yang sama juga, Bersatu membawa kematangan politik bagi meneruskan momentum dinamik sebagai parti pemerintah dengan memperkukuhkan kerjasama urus tadbir bersama parti-parti komponen Perikatan Nasional (PN) iaitu PAS, Star dan SAPP.Agenda kerajaan prihatin difokuskan bagi memastikan ekonomi negara kembali pulih dan pembangunan negara dapat dilaksanakan dengan lancar tanpa perlu terjerumus dengan gerakan politik pramatang.PKN Selangor meluahkan kekecewaan terhadap situasi yang berlaku dalam parti Umno.Seharusnya parti tersebut mendokong aspirasi kerajaan semasa iaitu PN bagi menjayakan polisi kerajaan menanggani wabak Covid-19, kesejahteraan rakyat dan pemulihan ekonomi negara.Namun perkembangan muktahir, Umno melawan arah dengan cubaan radikal menekan pembubaran Parlimen supaya Pilihan Raya Umum ke-15 (PRU15) dijalankan segera.Umno sebagai sekutu kerajaan PN sepatutnya bergandingan usaha bagi menanggani wabak Covid-19 dan ketika ini negeri-negeri pantai timur dan Johor dilanda bencana banjir.Akan tetapi matlamat mengejar kuasa dan kedudukan politik dijadikan agenda penting telah menggelincirkan Umno daripada matlamat menjaga rakyat.Situasi tersebut telah menunjukkan kepincangan politik Umno akibat gerakan politik beberapa individu yang mahu melepaskan diri daripada kes mahkamah.Umno dilihat tidak lagi relevan dalam membawa aspirasi rakyat. Parti itu sudah jauh menyimpang daripada matlamat menyelamatkan negara.Muhamad Shazlee Muhamad Nazlee merupakan setiausaha Penggerak Komuniti Negara Selangor.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Suara umat Islam perlu dalam kerajaan Anwar, dan permohonan maaf DAP, kata Mufti Perlis

Mufti Perlis Mohd Asri Zainul Abidin menyarankan supaya parti didominasi Muslim menyertai kerajaan baru jika mereka bimbang kerajaan bakal didominasi mereka yang mungkin membawa perkara yang bercanggah dengan identiti negara atau merosakkan integriti pentadbiran.
“Saya juga berpendapat parti yang mempunyai dominasi Muslim perlu menyertai kerajaan baru ini jika mereka bimbang dominasi dalam kerajaan pihak yang mungkin membawa perkara yang bercanggah dengan identiti negara atau merosakkan integriti pentadbiran,” katanya yang dilihat merujuk kepada Perikatan Nasional (PN) yang memenangi 73 kerusi selepas mengalahkan lawannya di kerusi-kerusi majoriti Melayu.
“Dengan sokongan yang kuat, kerajaan baru tidak bimbang ugutan golongan tertentu untuk keluar kerajaan jika tuntutan mereka tidak diperolehi.”
Pada sidang media pertamanya, Perdana Menteri Anwar Ibrahim menawarkan tawaran kepada PN untuk menyertai kerajaan disifatkannya sebagai “kerajaan perpaduan”.
Beberapa analisis mengesahkan tinjauan sebelum pilihan raya yang mengatakan Pakatan Harapan (PH) bergelut dalam usahanya memenangi sokongan Melayu.
Penganalisis politik Bridget Welsh turut dilaporkan berkata PH hanya mempunyai 11% undi Melayu dalam pilihan raya baru-baru ini, sementara Barisan Nasional (BN) mendapat 33% dan PN mendapat 54%.
Parti Islam PAS pula mendominasi kemenangan dengan memenangi 49 kerusi Parlimen, lebih tiga kali ganda kerusi yang dimenanginya pada 2018.
‘Mohon maaf kepada umat Islam’
Dalam hantaran Facebook beliau hari ini, Asri turut menyarankan supaya DAP memohon maaf kepada masyarakat Melayu-Islam seperti yang mereka lakukan kepada Gabungan Parti Sarawak (GPS).
Katanya, tindakan itu akan dapat meredakan perasaan masyarakat majoriti negara ini dan memulakan azam yang lebih baik dengan menjaga sensitiviti umat Islam dan masyarakat Melayu negara ini.
“Jika DAP enggan, mereka kelihatan sama sahaja dengan identiti DAP yang umat Islam resah dan tolak sebelum ini.”
Terdahulu, pemimpin utama DAP Anthony Loke dan Lim Guan Eng telah memohon maaf kepada GPS atas kenyataan yang melukakan perasaan rakyat dan gabungan parti politik Sarawak tersebut.


19 lagi korban akibat Covid, jumlah keseluruhan cecah 31,092

19 lagi korban akibat Covid-19 dilaporkan pada 19 Disember, menjadikan jumlah kematian keseluruhan dalam negara sebanyak 31,092.Menurut data Github kementerian kesihatan (KKM), empat atau 21.1% daripada jumlah kematian direkodkan adalah kes kematian sebelum tiba di hospital (BID).Johor mencatatkan jumlah kematian tertinggi yang dilaporkan iaitu empat kes atau 21.1% diikuti Sabah dan Terengganu masing-masing tiga kes atau 15.8%.Kedah, Pahang, Perak dan Selangor masing-masing melaporkan dua kematian manakala Kelantan melaporkan satu kematian.Tiada kematian dilaporkan di Melaka, Negeri Sembilan, Perlis, Pulau Pinang, Sarawak, Kuala Lumpur, Labuan dan Putrajaya.Sebanyak 3,108 kes baru dilaporkan semalam, menjadikan jumlah keseluruhan sebanyak 2,718,955.Setakat semalam, terdapat 53,482 kes aktif Covid-19 dan 5,098 pesakit pulih dilaporkan.


Najib pertahankan GST, desak kerajaan perkenalkan semula

Bekas Perdana Menteri Najib Razak mempertahankan dasar kerajaan pimpinannya untuk memperkenalkan cukai barang dan perkhidmatan (GST) pada 2015 di Dewan Rakyat hari ini.Beliau turut menggesa kerajaan memperkenalkan semula GST secepat mungkin selepas negara pulih daripada krisis Covid-19.Katanya, ini kerana kerajaan perlu mengurangkan jurang pendapatan, menarik pelaburan dan mengukuhkan kedudukan fiskal kerajaan.Tambah Najib, GST yang dipadankan dengan pakej bantuan kepada rakyat  memainkan peranan penting untuk mengurangkan jurang pendapatan antara golongan kaya dan miskin.“Ini berlawanan dengan propaganda yang menyebabkan sebahagian rakyat termakan hasutan kononnya GST memangsakan golongan pendapatan rendah dan menyebabkan kenaikan harga barang-barang,” katanya ketika membahas Rancangan Malaysia Ke-12 (RMK-12) hari ini.GST diperkenalkan Barisan Nasional pada 2015 untuk menggantikan cukai jualan dan perkhidmatan (SST) sebelum dimansuhkan oleh kerajaan Pakatan Harapan (PH) pada 2018.Syed Saddiq Syed Abdul Rahman (Bebas-Muar) ketika mencelah perbahasan Najib berkata, tiga masalah membabitkan pelaksanaan GST ialah ketirisan perbelanjaan, rebat cukai yang lambat dan kadar pengangguran tinggi.Perbahasan Najib turut beberapa dicelah oleh RSN Rayer (PH-Jelutong).Najib yang mempertahankan pendiriannya berkata, GST sebenarnya membantu mengurangkan ketirisan akibat penguncupan ekonomi gelap bernilai RM300 bilion setahun.“Harga barangan asas naik ketara setelah SST diperkenalkan semula menggantikan semula GST.“GST adalah cukai penggunaan. Lagi tinggi perbelanjaan, lagi tinggi pembayaran GST,” katanya.Najib yang juga ahli Parlimen Pekan itu berkata, nilai kutipan GST yang diagihkan kepada golongan bekeperluan lebih tinggi daripada jumlah GST yang perlu dibayar mereka.Pendirian Najib turut disokong Ahli Parlimen Pontian Ahmad Maslan.Ahmad berkata, kadar inflasi turun ketika GST dilaksanakan.“Kutipan GST sebanyak RM44 bilion berbanding SST cuma RM21 bilion, ada tambahan RM23 bilion.“Apabila dimansuhkan GST pada 2018 dan diganti enam cukai baharu, dan tiga kenaikan cukai, ia juga membebankan rakyat,” katanya.


Polis tambah sekatan jalan, tiada kawat berduri di Seremban

Tiada pagar kawat berduri dipasang di Seremban sepanjang pelaksanaan perintah kawalan pergerakan diperketatkan (PKPD) yang bermula tengah malam ini hingga 22 Julai, kata Ketua Polis Daerah Seremban Mohd Said Ibrahim.Beliau berkata sebaliknya pihaknya akan menambah dua sekatan jalan raya di sempadan Rantau menghala ke Port Dickson dengan kekuatan 300 anggota termasuk pasukan tentera.Menurutnya orang ramai diingatkan supaya patuh kepada prosedur operasi standard ditetapkan oleh Majlis Keselamatan Negara demi kesejahteraan bersama.“Sebelum penambahan dua sekatan jalan raya itu, terdapat lapan sekatan jalan raya di daerah Seremban. Polis akan memastikan pergerakan dapat dikawal sebaiknya dan setakat ini tiada pagar kawat berduri,” katanya kepada pemberita selepas menyampaikan bantuan Op Bantu kepada beberapa orang awam yang terkesan akibat pandemik Covid-19 di Seremban hari ini.Sementara itu, Said berkata atas faktor ekonomi, peniaga dibenarkan beroperasi dengan syarat mendapat pelepasan daripada kementerian pertanian dan industri makanan manakala pekebun kecil pula perlu hadir ke balai polis untuk memohon kebenaran berniaga.


60 runtuhan dikesan halang laluan di Bukit Fraser

Sebanyak 139 runtuhan dikesan di sepanjang laluan naik dan turun Bukit Fraser dengan 60 daripadanya dilaporkan telah menghalang laluan, kata Menteri Tenaga dan Sumber Asli Shamsul Anuar Nasarah.Beliau berkata perkara ini dikesan selepas Jabatan Mineral dan Geosains (JMG) menggerakkan “response team” ke tempat berlakunya tanah runtuh khususnya di tempat peranginan, Fraser Hill dan Jalan Lama Raub-Bentong untuk membuat penilaian risiko di lapangan.“Sementara itu, Jalan Lama Raub – Bentong dilaporkan masih ditutup akibat tanah runtuh dan ’response team’ JMG dalam tindakan untuk memasuki kawasan bagi membuat penilaian risiko di lapangan,” katanya dalam satu kenyataan dikeluarkan di Kuala Lumpur malam tadi.Selain itu katanya, JMG menjalankan pemantauan sebanyak tiga kali setahun di cerun-cerun kritikal yang memerlukan tindakan segera khususnya di Cameron Highlands.“Tiga puluh satu cerun kritikal dibuat mitigasi oleh JKR serta Jabatan Pengairan dan Saliran dengan peruntukan sebanyak RM31.74 juta,” katanya sambil menambah kerja-kerja mitigasi masih diteruskan.Menyentuh perancangan tahun ini, beliau berkata JMG bekerjasama dengan Universiti Teknologi Malaysia dan Majlis Perbandaran Ampang Jaya untuk menjalankan pemetaan kerentanan risiko tanah runtuh dengan peruntukan sebanyak RM758,000 bagi menyelesaikan isu tanah runtuh di Bukit Antarabangsa.Katanya orang ramai berada di kawasan berisiko seperti kawasan pernah mengalami tanah runtuh perlu peka dengan keadaan sekeliling sekiranya berlaku runtuhan atau pergerakan kecil cerun tanah, retakan atau rekahan pada dinding, tembok, tiang rumah, kesan bonggolan, mendapan jalan dan pokok yang berterusan condong.“Sekiranya perkara itu berlaku, orang ramai boleh menghubungi pihak bekuasa untuk menyalurkan maklumat atau mendapatkan bantuan di talian 05-540 6000 atau 019-389 4757. Kementerian sentiasa bersedia memberi khidmat kepakaran teknikal bagi penilaian ancaman tanah runtuh,” katanya.Beliau juga berkata cuaca buruk dan hujan berterusan ketika musim monsun timur laut di kebanyakan negeri di Malaysia mampu menimbulkan risiko bencana tanah runtuh di kawasan berbukit tinggi, bercerun dan laluan dengan sistem perparitan tidak diselenggara dengan baik.Shamsul Anuar juga berkata tanah runtuh boleh berlaku secara mendadak atau berperingkat-peringkat dalam skala kecil atau besar.“Hasil kajian Jabatan Mineral dan Geosains (JMG) melalui Projek Pemetaan Bahaya dan Risiko Cerun (PBRC), faktor geologi, sudut cerun, kawasan tadahan dan saliran, kerja pemotongan lereng bukit yang tidak terkawal serta pembersihan hutan atau ladang telah dikenal pasti sebagai kawasan-kawasan yang terdedah kepada risiko bencana tanah runtuh,” katanya.


Pembatalan larangan eksport ayam akan diputuskan selepas butiran data diterima, kata menteri

Keputusan membenarkan semula pengeksportan ayam serta penetapan harga siling baru ayam dan telur hanya akan diputuskan setelah kementerian serta agensi berkaitan mengemukakan laporan terperinci berhubung kedudukan bekalan dan permintaan barangan kepada Pasukan Jihad Tangani Inflasi.
Pengerusinya Annuar Musa berkata kementerian serta agensi berkaitan termasuk Jabatan Perkhidmatan Veterinar (JPV) dan Jabatan Perangkaan (DOSM) masing-masing diberi masa seminggu untuk mengemukakan dapatan mereka kepada jawatankuasa.
Beliau berkata penetapan harga ayam dan telur dalam pasaran berdasarkan pewartaan sekarang ialah sehingga 31 Ogos manakala penilaian mengenai langkah seterusnya pasca 31 Ogos akan mengambil kira input termasuk daripada JPV dan DOSM.
"Pada masa ini, tidak perlu ada sebarang spekulasi kerana kita akan melihat kepada data dan kaedah yang tidak membebankan orang ramai," katanya dalam sidang media selepas mempengerusikan Mesyuarat Pasukan Jihad Tangani Inflasi semalam.
Annuar berkata antara faktor yang dinilai sebelum membuat keputusan ialah keberadaan bekalan ayam dalam negara yang dibawa masuk melalui kebenaran import, ayam yang dikeluarkan secara tempatan dan kuantum yang dijangka boleh dieksport semula.
Beliau berkata DOSM diminta membuat pengiraan berasaskan kajian di lapangan kos sebenar pengeluaran bagi setiap ekor ayam dalam negara.
"Angka itu penting bagi jawatankuasa menentukan berapakah harga siling yang munasabah untuk memastikan kita dapat membuat kawalan harga yang berkesan dan juga untuk kita berlaku adil kepada penternak yang kadangkala menghadapi tekanan kos pengeluaran terutama yang berpunca daripada barangan import seperti bijirin dan sebagainya," kata beliau.
JPV pula dikehendaki menentukan pertalian antara bekalan ayam yang dibenarkan diimport, ayam yang diimport disimpan sebagai stok penimbal, ayam diimport yang dimasukkan dalam pasaran serta mengambil kira harga ayam yang dikeluarkan dalam pasaran bagi menentukan jumlah stok yang ada pada satu-satu masa dan jumlah keperluan untuk dieksport.
"Setelah angka-angka ini dibentangkan kepada jawatankuasa, barulah kita boleh memutuskan sama ada kita nak mengkaji semula dasar tidak dibenarkan mengeksport ayam pada masa ini serta dasar membenarkan ayam boleh dimport tanpa AP (permit import) sepertimana yang diumumkan sebelum ini," katanya.
Annuar berkata walaupun terdapat banyak permintaan daripada penternak untuk mengeksport ayam susulan permintaan tinggi dari Singapura namun semua pihak diminta bersabar supaya jawatankuasa dapat meneliti data yang ada bagi memastikan semuanya berada dalam keadaan terkawal.
"Sama ada eksport dibuka atau tidak, dan sama ada mekanisme subsidi yang sedang dilaksana sekarang diteruskan atau tidak, hanya akan diputuskan setelah kementerian dan agensi berkaitan mengemukakan laporan terperinci kedudukan bekalan dan juga permintaan bagi barangan yang dimaksudkan," katanya.
"Jawatankuasa mengambil pendekatan segala-galanya mesti berasaskan kepada kutipan data yang terkini, ada satu formula yang jelas tentang berapakah keperluan sebenar permintaan tempatan dan berapakah yang dibenarkan untuk dieksport sekiranya keputusan membenarkan untuk dieksport," katanya.
Pada 29 Julai lepas, Menteri Pertanian dan Industri Makanan Ronald Kiandee berkata kerajaan akan mengkaji semula harga siling runcit ayam standard serta kebenaran mengeksport ayam selepas pelaksanaan harga siling RM9.40 sekilogram di Semenanjung Malaysia tamat pada 31 Ogos ini.


PH putuskan tidak guna logo sama pada PRN Sarawak

Pakatan Harapan (PH) Sarawak hari ini mengumumkan parti komponen gabungan itu tidak akan menggunakan logo yang sama pada pilihan raya negeri (PRN) Sarawak pada 18 Disember depan.Bercakap pada sidang media di Kuching, Pengerusi PH Sarawak Chong Chieng Jen berkata semua parti akan bertanding menggunakan logo masing-masing.“DAP akan menggunakan logo roket manakala PKR dan Amanah akan menggunakan logo parti mereka,” kata pengerusi DAP Sarawak itu.Chong berkata keputusan itu dibuat pada mesyuarat khas pimpinan PH di Sarawak mengenai strategi menghadapi PRN tersebut.Ketika ditanya mengenai peruntukan kerusi untuk PKR, beliau berkata PH sudah memuktamadkan pembahagian kerusi.“Ia sudah lama dibahagikan. Yang telah dipersetujui adalah 47 kerusi.”Awal tahun ini, Chong berkata PKR Sarawak akan bertanding di 47 kerusi, DAP 26 dan Amanah sembilan.47 kerusi yang akan ditandingi PKR ialah: Opar, Tanjung Dato, Pantai Damai, Tupong, Satok, Batu Lintang, Asajaya, Serembu, Tarat, Tebedu, Sadong Jaya, Simunjan, Lingga, Beting Maro, Balai Ringin, Bukit Begunan, Engkilili , Batang Ai, Saribas, Layar, Bukit Saban, Kalaka, Krian, Daro, Pakan, Meluan, Ngemah, Machan, Nangka, Dalat, Tellian, Balingian, Tamin, Kakus, Katibas, Belaga, Murum, Jepak, Bekenu, Lambir, Marudi , Telang Usan, Mulu, Bukit Kota, Batu Danau, Ba Kelalan dan Bukit Sari.Sementara itu, DAP akan bertanding di 26 kerusi: Tasik Biru, Padungan, Pending, Kota Sentosa, Batu Kitang, Batu Kawah, Stakan, Mambong, Kedup, Bukit Semuja, Simanggang, Repok, Meradong, Bukit Assek, Dudong, Bawang Assan, Pelawan, Pelagus, Bukit Goram, Baleh, Tanjong Batu, Kemena, Samalaju, Piasau, Pujut dan Senadin.Sembilan kerusi lagi akan ditandingi Amanah iaitu: Demak Laut, Samariang, Muara Tuang, Gedong, Sebuyau, Kabong, Kuala Rajang, Semop dan Jemoreng.


Angka korban akibat gempa bumi di Turkiye melebihi 45,000, menurut pihak berkuasa

Angka korban akibat gempa bumi dahsyat di Turkiye bulan lalu meningkat kepada 45,089, kata Pihak Berkuasa Pengurusan Bencana dan Kecemasan (AFAD) hari ini, menjadikan jumlah keseluruhan termasuk Syria kepada kira-kira 51,000.
Gempa bumi dan gegaran susulan mencederakan lebih 108,000 di Turki dan menyebabkan berjuta-juta penduduk terpaksa berteduh di dalam khemah atau berusaha untuk berpindah ke bandar lain.
Presiden Recep Tayyip Erdogan berjanji untuk membina semula rumah dalam tempoh setahun tetapi ia akan mengambil masa yang lama sebelum ribuan penduduk dapat berpindah ke penempatan kekal.
Erdogan sepatutnya menyampaikan ucapan kepada parti pemerintah AK di Parlimen pada 9 pagi waktu tempatan, dengan agend tertumpu pada isu gempa bumi dan pilihan raya presiden serta Parlimen.
Pilihan raya dijangka berlangsung menjelang Jun dan ia memberi cabaran politik terbesar kepada Erdogan dalam pemerintahannya selama dua dekad.
Lebih 160,000 bangunan di Turkiye membabitkan 520,000 pangsapuri runtuh atau rosak teruk dalam bencana terburuk dalam sejarah moden negara itu.
Kira-kira dua juta orang didaftarkan sebagai pelarian yang meninggal negara itu selepas lebih 11,000 gegaran susulan sejak gempa awal, menurut AFAD dalam satu kenyataan.
Menurut agensi bencana itu, mereka sudah memasang lebih 350,000 khemah di 332 tempat di seluruh rantau ini, manakala penempatan perumahan kontena sedang diwujudkan di 162 lokasi.
Semalam, Ketua Pengarah Pertubuhan Kesihatan Sedunia (WHO) Tedros Adhanom Ghebreyesus berkata, pihaknya akan memberi sokongan kepada Ankara dalam menghadapi bencana itu.
Turkiye sudah "melakukan yang terbaik" tetapi masih memerlukan sokongan antarabangsa untuk membantu mangsa, kata Tedros.


Pengaruh TikTok dalam PRU15

Pilihan Raya Umum ke-15 (PRU15) yang melabuhkan tirai minggu lalu menyaksikan parti-parti politik menyasarkan media sosial sebagai medan pertempuran baru dalam perlumbaan mendapatkan sokongan golongan belia.
Terdapat kira-kira 4 juta pengundi berumur antara 18 hingga 21 tahun daripada jumlah pengundi keseluruhan sebanyak 21.1 juta pada PRU15 lalu.
PRU15 disebut-sebut sebagai "PRU Tik Tok" apabila undi belia menepis ramalan badan-badan pemikir seperti Perikatan Nasional (PN) hanya mampu meraih 25 kerusi dan Barisan Nasional (BN) 51 kerusi Parlimen.
Jangkaan tersebut meleset apabila PN mendapat kerusi di kawasan majoriti pengundi Melayu dan kerusi yang dimenangi BN turun kepada 30 iaitu 51% daripada bilangan pada PRU14 lalu.
Pengerusi PN Muhyiddin Yassin, 75, antara yang bijak menguasai sosial media Tik Tok ketika berkempen di mana aplikasi itu menjadi tumpuan utama media sosial dalam negara.
Seorang pakar penganalisis data Mohd Hafeez Nazri berkata impak penggunaan sosial media sudah mula kelihatan sejak PRU14 lalu.
Ketika itu, saluran yang digunakan adalah berbeza dengan saluran yang digunakan pada PRU15 kali ini.
"Kita tengok PRU14 kita guna Facebook sebagai saluran utama. Tapi anginnya sudah beralih disebabkan TikTok sejak dua hingga tiga tahun lalu.
"Jika lihat pada data tangga tiga terbaik penggunaan media sosial pun, pengguna TikTok di Malaysia dalam tempoh dua tahun ini meningkat kepada 14.4 juta orang," katanya kepada MalaysiaNow.
Tambahnya, jika dibandingkan dengan pengguna Twitter hanya mempunyai sekitar 4.4 juta dan Facebook masih mempunyai bilangan tertinggi sekitar 21 juta pengguna memandangkan aplikasi itu sudah bertapak melebih satu dekad lalu.
Katanya, peralihan dan peningkatan pengguna ke Tik Tok itu sedikit sebanyak mengubah kempen PRU15 dan strategi mempengaruhi terutamanya kepada pengundi belia apabila mesej-mesej kempen dapat disampaikan kepada golongan tersebut.
Mengulas lanjut, Hafeez berkata memang terdapat pola perubahan yang ketara dalam cara berkempen oleh parti-parti politik menggunakan medium media sosial.
Katanya, ini kerana matlamat mereka adalah untuk mencapai sasaran kelompok yang besar menggunakan platform tunggal menjadikan ianya lebih mudah untuk diuruskan.
Dengan ini, media sosial dilihat menjadi pilihan utama kerana boleh menghasilkan video pendek dan siaran langsung ceramah-ceramah politik.
Pada Jun, badan tinjauan bebas Merdeka Center menunjukkan golongan belia banyak menghabiskan masa melayari internet dengan 32% untuk tujuan hiburan, 17% tugasan belajar dan mendapatkan maklumat terkini pada kadar 16% sahaja.
Malah, badan itu juga mendedahkan hanya hanya 40% belia Melayu akan keluar mengundi sekiranya PRU15 diadakan dalam masa terdekat.
Sekali lagi, tinjauan itu meleset apabila golongan belia khusunya pengundi kali pertama menggunakan hak mengundi mereka dan menjalankan tanggungjawab pada 19 November lalu.
Kekurangan pertembungan di media sosial
Sejak sekian lama, Umno dan Barisan Nasional (BN) mendominasi corak kempen pilihan raya di negara ini.
Berpuluh tahun lamanya pertempuran sengit gabungan politik bertarung melibatkan ceramah umum, perang poster dan manipulasi media-media massa.
Perkembangan teknologi dan digital pula membawa kepada kepesatan blog dibangunkan pada zaman pentadbiran perdana menteri ke-5, Abdullah Ahmad Badawi dan berlarutan sehingga peringkat awal pentadbiran Najib Razak.
Di penghujung pentadbirannya, naratif pilihan raya tertumpu kepada media sosial Facebook dan Twitter sehingga berjaya menumbangkan kerajaan BN apabila kemarahan rakyat terhadap skandal 1MDB memenuhi platform-platform berkenaan.
Bagaimanapun, kata Hafeez, di sebalik rancaknya parti-parti politk menggunakan media sosial untuk berkempen, mereka juga perlu meletakkan perhatian kepada kelemahan dan kelompongan yang wujud pada kaedah tersebut.
Ini terutamanya platform digital mempunyai kelemahan terutamanya limitasi akses internet, gender dan kelompok umur rakyat.
Katanya, penggunaan media sosial boleh mencapai sasaran secara meluas tetapi kelompok yang ingin dipasarkan kemungkinan tercicir.
Atas sebab itu, katanya, penggunaan kempen secara dalam talian lebih baik digunakan untuk membuat hebahan kepada skop makro atau menyeluruh seperti pengumuman manifesto.
"Jika kita lihat kepada data, 43% atau lebih 50% pengguna media sosial sebenarnya dalam kalangan lelaki.
"Jadi bagaimana nak sasar kepada golongan wanita kalau hanya menggunakan platform media sosial?
"Perkara-perkara begini perlu dinilai dan dilihat kembali kalau parti politk betul-betul mahu kempen menggunakan media sosial.
“Tapi bergantung juga kepada matlamatnya sama ada di peringkat makro atau mikro."


Zahid gesa kerajaan bawa usul undi percaya terhadap Muhyiddin

Kerajaan Perikatan Nasional (PN) perlu membawa usul undi percaya terhadap Perdana Menteri Muhyiddin Yassin di Dewan Rakyat.Selaku Presiden Umno yang mempunyai majoriti dalam blok kerajaan, Ahmad Zahid Hamidi berkata soal sokongan majoriti kepada pentadbiran Muhyiddin mesti dirungkai, dan Dewan Rakyat pentas terbaik untuk tentukan kestabilan politik.“Sama ada terdapat usul percaya atau sebaliknya ia hendak diuji di dewan yang mulia ini.“Jika ini tidak dapat dilakukan kerana kekangan peraturan mesyuarat sesuatu mesti dipersesuaikan dengan urusan kerajaan mesti diutamakan.“Biarlah kerajaan yang menjadikannya sebagai urusan kerajaan diutamakan menjadi usul undi percaya dibawa ke dewan yang mulia ini,” katanya ketika membahaskan Belanjawan 2021 di Parlimen hari ini.Gesaan ini mendapat sokongan sebilang ahli Parlimen yang berada dalam Dewan Rakyat termasuk dalam kalangan pembangkang.Ahmad Maslan (BN-Pontian) yang bangun mencelah berkata langkah ini akan memastikan tiada lagi keraguan terhadap sokongan kepada kerajaan.Zahid turut menyindir cara pentadbiran Muhyiddin yang dilihat beberapa kali memungkiri janji kepada Umno khususnya dan Barisan Nasional amnya.“Dalam politik perlu ada kejujuran. Terjemahan bukan hanya sekadar persetujuan lisan tapi juga dalam pelaksanaan. Tiada persoalan siapa yang berbudi atau siapa yang terhutang budi.“Sama ada terdapat usul percaya atau sebaliknya ia hendak diuji di dewan yang mulia ini.“Baik sebagai rakan kongsi atau atas nama dokongan. Secara piagam atau perjanjian persefahaman. Secara bertulis atau secara konvensyen. Secara tersurat dan tersirat. Penterjemahan terhadap kejujuran bukan hanya sekadar persetujuan lisan tetapi pelaksanaannya. Tiada soalan mengenai siapa yang berbudi atau siapa yang terhutang budi tetapi bagaimana kebersamaan harus diterjemahkan.“Soal tipu muslihat politik hendaklah diketepikan apabila kejujuran politik diberikan keutamaan jangan ada telunjuk lurus kelingking berkait. Jadikan seperti air dalam pembentung biarpun airnya berkocak namun airnya tidak tumpah keluar jika penutupnya adalah kejujuran.”Sehubungan itu, Zahid seolah memberi bayangan pilihan raya umum perlu diadakan segera jika kerajaan PN tidak lagi mempunyai sokongan majoriti daripada ahli Parlimen.“Ikhlas dan jujurlah rakyat yang mengharap sesuatu yang terbaik untuk mereka mesti diberi keutamaan.“Proklamasi darurat adalah bukan pilihan malah Yang di Pertuan Agong dan Majlis Raja-raja telahpun menolak. Apatah lagi percubaan untuk mencadangkan proklamasi darurat dalam apa bentuk sekalipun.“Jika ini tidak dapat dilakukan ia hendaklah dikembalikan kepada rakyat sesegera yang mungkin. Suara rakyat, suara keramat daripada rakyat kita diberi mandat kepada rakyat juga kita serahkan mandat.”Zahid yang juga ahli Parlimen Bagan Datuk sebelum itu berkata Belanjawan 2021 menjadi harapan semua golongan yang terkesan iaitu “Post Covid-19 Economic Recovery Plan”, malah kerajaan wajib melakukan rancangan pemulihan ekonomi.Ini kerana katanya, rakyat mahu merasai mereka bukan sekadar diberikan ikan tetapi rakyat mesti turut diberikan kail.“Kail inilah yang diharapkan oleh Kumpulan B40 atau M40 tanpa melupakan kumpulan T20 yang turut menyumbang sebagai salah satu pemangkin ekonomi negara. Kumpulan M40 turut ramai terkesan, mungkin sebahagian daripada mereka kini berada dalam Kumpulan B40.“Malah kumpulan industri PKS (perusahaan Kecil dan sederhana) yang merupakan 38.9% penyumbang KDNK amat-amat terkesan dan kumpulan ini wajib diberi keprihatinan khusus.”Katanya, kumpulan yang hilang pekerjaan bertambah setiap hari, malah jumlah pengangguran ketara dan tidak ketara hendaklah jangan dikesampingkan.“Rakyat sengsara kerana ramai, mengalami ‘no food on the table’ dan ‘no money in the pocket’ malah turut kehilangan tempat berteduh.”Sehubungan itu beliau mencadangkan agar Belanjawan 2021 melihat semua kumpulan agar tidak ada kumpulan rakyat yang terpinggir dan berkecil hati.“Ini termasuklah Kumpulan profesional dan teknikal yang kehilangan pekerjaan atau terpaksa beralih ke bidang yang luar bidang profesion dan kemahiran mereka demi kelangsungan hidup berkeluarga.“Lihatlah juga doktor-doktor persendirian yang terpaksa klinik-klinik persendirian mereka ditutup. Kumpulan ‘GP Doctors’ (General Practitioners) ini wajib dibantu dengan mewujudkan skim rangsangan ekonomi yang dapat membantu mereka. Mereka kekurangan dan kehilangan pesakit.“Bagaimana pula dengan pengusaha-pengusaha bas Persiaran, bas Sekolah, bas ekspres dan bas kilang yang rata-rata turut terjejas dan menerima tekanan untuk terus melakukan pembayaran bulanan daripada syarikat kredit dan sewaan, syarikat-syarikat sewa beli yang tidak tertakluk kepada memberi moratorium.“Begitu juga rumah PPR, rumah murah, rumah mampu milik yang tidak diberikan moratorium kerana mereka merupakan rakyat marhaen yang perlu diberi pembelaan oleh kerajaan.“Sila ambil kepedulian terhadap, peminjam kenderaan persendirian, kereta terpakai tanpa moratorium selain yuran pelajar-pelajar universiti wajib dikurangkan kerana sejumlah 1.1 juta pelajar-pelajar IPTA dan IPTS terjejas dan belia-belia dan lepasan sekolah yang penganggur tidak ketara mesti turut diberi kepedulian.”Dalam hal ini, beliau merayu kepada institusi kewangan dan syarikat-syarikat kewangan berlesen agar bersimpati dengan peminjam-peminjam yang hilang pekerjaan dan kekurangan pendapatan kerana yang berlaku ‘delayed earning and reduce the profit’.


Tajuddin tahu sebab beliau digugurkan dari MKT Umno, kata Zahid

Ahli Parlimen Pasir Salak Tajuddin Abdul Rahman sendiri mengetahui sebab beliau digugurkan daripada ahli Majlis Kerja Tertinggi (MKT) Umno, dan apa yang dilakukannya kepada parti, kata Presiden Umno Ahmad Zahid Hamidi. Beliau berkata adalah  tidak adil jika orang lain yang memberitahu perkara itu kepada umum, sebaliknya sebaik-baiknya media bertanyakan sebab Tajuddin digugurkan kepada tuan badan sendiri.“Tanya beliau sendiri apa kenyataan yang telah beliau buat, apa bahan-bahan ucapan beliau atau ceramah atau bahan yang dinyatakan dalam mesyuarat tertutup,” katanya kepada media apabila ditanya adakah Tajuddin digugurkan kerana melanggar peraturan parti, selepas pelancaran Karnival Kerjaya Pemuda Barisan Nasional 2022 di Pusat Dagangan Dunia Kuala Lumpur hari ini.Semalam media melaporkan Tajuddin digugurkan daripada ahli MKT menerusi satu surat bertarikh 21 Jun. Zahid berkata kuasa pelantikan (ahli MKT Umno) ialah kuasa presiden parti dan mana-mana ahli MKT seharusnya mematuhi ketetapan dan keputusan parti.“Sesuatu ketetapan harus dipatuhi. Kita boleh berbeza pendapat di dalam perbincangan atau mesyuarat, tetapi apabila sesuatu keputusan itu telah dibuat maka keputusan itu merupakan keputusan parti. Dan kita perlu mematuhi peraturan parti, bukan sebaliknya,” katanya.Beliau berkata MKT Umno dijadual bermesyuarat malam ini bagi menterjemahkan beberapa perkara yang diputuskan pada Perhimpunan Agung Umno baru-baru ini.Sementara itu Setiausaha Agung Umno Ahmad Maslan yang ditemui pada majlis sama, berkata secara peribadi beliau berpandangan apa yang diputuskan oleh presiden Umno itu merupakan hak presiden dalam perlembagaan (parti).“Pada sayalah apa yang diputuskan (presiden parti) itu ialah untuk memberikan peluang kepada Tajuddin menumpukan tugasnya sebagai duta Malaysia ke Indonesia,” katanya.


AirAsia X terus catat kerugian bersih RM11.9 juta pada suku kedua

AirAsia X Bhd (AAX) terus mencatatkan kerugian bersih berjumlah RM11.94 juta pada suku kedua berakhir 31 Disember 2021 di belakang hasil sebanyak RM119.31 juta.Tidak ada maklumat kewangan perbandingan yang tersedia untuk tempoh yang sama tahun yang terdahulu memandangkan tahun kewangan kumpulan telah berubah dari 31 Disember 2020 kepada 30 Jun 2021.“Tiada dividen diumumkan, diluluskan atau dibayar pada suku tahun yang ditinjau,” menurut syarikat penerbangan tambang rendah jarak jauh itu dalam satu makluman kepada Bursa Malaysia.Dalam tempoh tiga bulan sehingga Disember 2021, syarikat itu memperoleh pendapatan sebanyak RM119.4 juta melalui operasi kargo dan pajakan, naik sebanyak RM48.5 juta atau 68% berbanding suku sebelumnya dan peningkatan berjumlah RM112.0 juta daripada suku yang sama pada 2020, yang hanya merekodkan hasil sebanyak RM7.4 juta.“Peningkatan hasil yang ketara ini mencerminkan tumpuan baharu bagi mengembangkan perniagaan kargo syarikat, strategi yang akan digabungkan dengan pengangkutan penumpang untuk memastikan semua laluan operasi menjanjikan keuntungan sepanjang masa,” katanya.AAX berkata operasi dalam suku berkenaan hanya membabitkan sejumlah tiga pesawat.Memandangkan lebih banyak pesawat secara progresif akan diaktifkan, hasil kargo dan pajakan dijangka akan terus berkembang dan ini, bakal mendapat tambahan hasil daripada jualan penumpang apabila pasaran dibuka semula,” katanya.Kumpulan itu ketika mengulas mengenai perkara yang berkaitan dengan penstrukturan semula hutang dan korporat syarikat berkata kemajuan yang ketara telah dibuat pada suku tersebut.Katanya, Mahkamah Tinggi telah meluluskan penyusunan semula hutang yang dicadangkan pada 16 Disember 2021.“Penstrukturan semula hutang yang dicadangkan akan berkuatkuasa apabila perintah sanksi dengan pendaftar syarikat diserahkan, yang dijangka berlaku pada minggu-minggu akan datang,” katanya.AAX, yang melaporkan kerugian bersih kumpulan sebanyak RM33.69 juta untuk tempoh kewangan 18 bulan hingga 30 Jun 2021, menjadi terbitan praktik Nota 17 menjelang Oktober 2021 selepas juruaudit luar menyatakan penafian pendapat dalam kenyataan kewangan syarikat diaudit bagi tempoh 18 bulan.Syarikat penerbangan itu terus berada dalam kerugian pada suku pertama yang berakhir 30 September 2021, melaporkan kerugian bersih sebanyak RM149.14 juta.Pada penutup hari ini, saham AAX naik 3.88% kepada 54 sen dengan 865,900 saham bertukar tangan.


Usah terlalu ekstrem dengan ideologi feminisme

Apabila Azman Ibrahim mengkritik wanita sebagai produk, saya tidak bersetuju sangat dengan pendapat beliau dan mempunyai pandangan yang berbeza.
Di Twitter, ramai ‘feminist’ mengecam beliau. Orang ramai menganggapnya sebagai seorang misoginis. Misoginis adalah istilah yang digunakan untuk menggambarkan kebencian yang kuat, pandangan merendahkan, atau prasangka terhadap wanita.
Namun, apakah kita menjadi misoginis jika kita tidak mendukung feminisme?
Wanita di Malaysia menghadapi halangan untuk mendapatkan peluang yang sama. Saya lama menyuarakan tentang peningkatan kesetaraan dalam bidang pendidikan, pekerjaan, dan politik.
Ketidaksetaraan ini berasal dari ideologi daripada sejarah negara kita dan bagaimana wanita diperlakukan setiap hari.
Walaupun terdapat peningkatan dalam memperbaiki isu-isu ketidaksamaan atau kesetaraan, ia masih belum cukup.
Gerakan feminisme memberikan kekuatan kepada wanita di seluruh dunia untuk memperjuangkan hak mereka. Pada awalnya, niatnya baik, tetapi kemudian berubah menjadi tidak baik.
Saya percaya bahawa gerakan feminisme kadangkala bersifat radikal dan ekstrem seperti sekarang ini. Kita tidak perlu menjadi seorang feminis untuk menyokong pemerdaya dan kesetaraan wanita.
Setiap orang yang menghargai keadilan, keadilan sosial, dan hak asasi manusia seharusnya mendukung upaya-upaya kesetaraan gender.
Ideologi feminis sering dikaitkan dengan pendekatan maskulin, menekankan kuasa dan potensi wanita untuk bersinar dalam bidang yang biasanya didominasi oleh lelaki.
Meskipun benar bahawa secara biologi, wanita mungkin tidak sesuai untuk aktiviti yang memerlukan tenaga yang besar.
Ini tidak bererti bahawa semua wanita tidak mampu mengambil pekerjaan yang menantang seperti pekerjaan tradisional yang didominasi oleh lelaki.
Contohnya, banyak wanita mengejar pekerjaan sebagai anggota bomba, membuktikan bahawa gender bukanlah halangan untuk mencapai impian seseorang.
Namun, ialah benar bahawa peluang bagi wanita untuk menjadi anggota bomba lebih rendah daripada bagi lelaki kerana kadang-kala wanita tidak sesuai untuk pekerjaan begitu.
Ini bukan bererti bahawa lelaki adalah lebih unggul dalam hal apa pun, tetapi jika menggunakan perkataan tersebut, maka wanita lebih unggul dalam hal kewanitaan.
Seorang wanita yang memuja kewanitaannya, adalah seorang yang patut dikagumi. Ini adalah kekuatan, bukan kelemahan.
Ciri-ciri lembut mereka, postur tubuh yang lebih kecil, dan kecenderungan untuk menunjukkan sikap simpati dan pengasuhan adalah nilai-nilai yang harus diajarkan kepada lelaki-lelaki di luar sana untuk menjadi makhluk yang holistik secara keseluruhan.
Mari kita ambil contoh negara Amerika Syarikat. Negara ini mempunyai pembangunan yang pesat, tetapi rakyatnya sangatlah berselisih pendapat tentang apa yang menjadikan seseorang itu seorang wanita.
Terdapat perdebatan yang berterusan tentang perkara ini. Lelaki yang bertindak secara feminin diraikan di sana, padahal sepatutnya kelelakian pada lelaki sepatutnya lebih ditekankan.
Di negara kita, kita memuja kelelakian, tetapi menolak feminisme. Inilah masalah yang ada dalam pemikiran rakyat Malaysia.
Wanita adalah manusia dan permintaan mereka untuk mendapat hak yang sama hanyalah hak asasi manusia yang asas. Kita tidak boleh bersikap ekstrem dengan ideologi kita hingga kita lupa tentang bagaimana kita sepatutnya bersikap baik terhadap satu sama lain sebagai manusia.
Kerajaan seharusnya menggabungkan idea-idea ini dalam sistem pendidikan dan undang-undang untuk memastikan bahawa tidak ada sesiapa yang ditinggalkan. Hanya dengan begitu kita dapat membantu rakyat kita melalui inklusif sejati.
Mahathir Mohd Rais adalah ketua penerangan Perikatan Nasioanal Wilayah.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


1,340 kes baru Covid-19, 1,067 pulih, 4 lagi kematian dilaporkan

Sebanyak 1,340 kes baru Covid-19 dikesan hari ini termasuk tiga jangkitan import, menjadikan angka keseluruhan penularan dalam negara berjumlah 93,309 kata Ketua Pengarah Kesihatan Dr Noor Hisham Abdullah.Katanya, sebanyak 1,067 pesakit pulih dan dibenarkan pulang, menjadikan jumlah keseluruhan angka sembuh 77,309 kes atau 82.9%.“Selangor kekal mencatatkan kes harian tertinggi iaitu sebanyak 441 kes diikuti Kuala Lumpur 284 kes dan Sabah 196 kes,” katanya dalam satu kenyataan.Katanya, kes aktif dengan kebolehjangkitan pula berjumlah 15,563 kes.“Daripada jumlah itu 116 pesakit di tempatkan di Unit Rawatan Rapi termasuk 57 memerlukan bantuan alat pernafasan,” katanya.Dukacita dimaklumkan terdapat empat lagi kematian dilaporkan, menjadikan jumlah mangsa yang maut meningkat kepada 437 orang.


Ultra Kirana minta sokongan Najib selepas ada saingan projek urus visa di China

Mahkamah Tinggi hari ini diberitahu bahawa syarikat Ultra Kirana Sdn Bhd (UKSB) ada menghantar beberapa surat kepada bekas perdana menteri Najib Razak bagi mendapatkan sokongan selepas terdapat saingan daripada syarikat lain yang berminat mengendali pusat sehenti (OSC) di China dan beberapa negara lain.Pengarah UKSB Fadzil Ahmad berkata pihaknya telah menghantar tiga pucuk surat kepada Najib antara 23 Mei 2013 dan 27 Oktober 2015.“Surat bertarikh 23 Mei 2013 bertujuan memaklumkan kepada perdana menteri berhubung kemajuan dan pencapaian syarikat UKSB serta memohon pertimbangan dan sokongan berterusan.“Surat bertarikh 20 Januari 2014 pula bertujuan melahirkan harapan agar kerajaan dapat mengekalkan UKSB sebagai operator tunggal Pengurusan Visa ke Malaysia di China, menyokong usaha strategik berterusan UKSB bagi menjadikan sistem visa luar negara (VLN) sebagai sistem tunggal untuk pengurusan visa ke Malaysia di peringkat global dan memberi keutamaan kepada UKSB dalam pelantikan OSC di luar negara.“Surat bertarikh 27 Oktober 2015 pula bertujuan memaklumkan perdana menteri tentang kejayaan dan perjalanan kontrak VLN dan OSC China antara UKSB dan KDN serta memohon agar kerajaan Malaysia dan KDN menyokong mempercepat pelaksanaan eVISA sebagai lanjutan kontrak yang disebutkan demi mempertingkat tahap perkhidmatan serta kemudahan menepati zaman dan era teknologi global terkini,” katanya. Beliau berkata demikian ketika membacakan penyataan saksinya semasa pemeriksaan utama oleh timbalan pendakwa raya (TPR) Zander Lim Wai Keong.Sebelum ini, saksi pendakwaan kedua Azman Azra Abdul Rahman @ Md Salleh, iaitu bekas ketua penolong setiausaha di bahagian hal ehwal imigresen KDN, memberitahu mahkamah bahawa Najib telah meminta bekas timbalan perdana menteri Ahmad Zahid Hamidi meneruskan kontrak UKSB sebagai pengendali tunggal sistem VLN ke Malaysia di China.Semalam, saksi pendakwaan ke-12 Abdul Rahim Mohamed Radzi, yang merupakan bekas ketua setiausaha KDN, memaklumkan mahkamah bahawa pada 2012 terdapat cadangan daripada beberapa syarikat untuk pelantikan sebagai pengendali OSC di beberapa negara.Fadzil, yang merupakan saksi pendakwaan ke-14, berkata pihaknya turut menghantar surat kepada Zahid pada 17 Oktober 2016 bagi mendapatkan sokongan berhubung sistem VLN dan eVISA agar menjadi sistem “de facto” kepada proses pengeluaran visa di semua pejabat pengeluar visa. “Ini kerana UKSB berpandangan adalah amat kritikal sistem VLN dan eVISA menjadi satu-satunya sistem yang digunakan di setiap pejabat pengeluar visa ke Malaysia bagi memastikan keseragaman sistem serta prosedur operasi standard selain memperkukuh aspek keselamatan negara,” katanya sambil menambah UKSB ada menghantar surat lain kepada Zahid seperti memohon pertimbangan dan kelulusan antara 2016 dan 2017.Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku menteri dalam negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung esok.


3 kategori pengembara luar negara tidak lagi perlu ujian Covid mulai 3 Mac

Pengembara dari luar negara yang tiba di Malaysia melalui tiga program tidak perlu lagi menjalani ujian Covid-19 Antigen Rapid Test Kit (RTK-Ag) (kendiri dan profesional) yang ditetapkan seperti sebelum ini selepas ketibaan, bermula Khamis ini. Menteri Kesihatan Khairy Jamaluddin dalam satu kenyataan semalam berkata prosedur baru itu terpakai untuk pengembara memasuki Malaysia melalui program Laluan Perjalanan Lengkap Vaksin (VTL) udara dan darat Malaysia-Singapura, Gelembung Pelancongan Antarabangsa Langkawi (LITB) dan Pusat Sehentian (OSC) untuk pelawat perniagaan jangka pendek. Kementerian kesihatan (KKM) telah memutuskan untuk menggugurkan keperluan menjalani ujian RTK-Ag (kendiri) pada hari kedua, keempat dan keenam selepas ketibaan selain daripada keperluan menjalani ujian RTK-Ag (profesional) pada hari ketiga dan kelima selepas ketibaan bagi ketiga-tiga kategori program.Beliau berkata kementerian kesihatan turut menggugurkan keperluan menjalani ujian Covid-19 RT-PCR atau RTK-Ag (profesional) bagi pengembara yang tiba di Malaysia di bawah program LITB sebelum keluar dari Pulau Langkawi. Selain itu, Khairy berkata KKM turut menggugurkan keperluan menjalani ujian kendiri RTK-Ag bagi pengembara umum dari United Kingdom yang sebelum ini perlu dilakukan setiap hari sepanjang tempoh kuarantin wajib.Katanya keperluan pegawai pengiring bagi pelawat perniagaan jangka pendek Lembaga Pembangunan Pelaburan Malaysia (Mida) yang menggunakan kemudahan OSC untuk memasuki Malaysia turut digugurkan, namun mereka masih perlu mengikut jadual program terkawal yang diluluskan oleh Jawatankuasa OSC. “Walaubagaimanapun, ujian pengesanan Covid-19 yang perlu dijalani dua hari sebelum berlepas ke Malaysia dan semasa ketibaan di Malaysia masih dikekalkan seperti protokol sedia ada. “Saya ingin tekankan sekali lagi bahawa prosedur baharu ini hanya terpakai ke atas pengembara yang memasuki Malaysia melalui program VTL, LITB dan OSC sahaja,” katanya. Khairy berkata bagi pengembara yang bukan memasuki Malaysia melalui tiga program berkenaan, prosedur atau protokol sedia ada masih terpakai.


Kes denggi naik 16% minggu lalu, 2 kematian direkodkan

Jumlah kes demam denggi pada minggu epidemiologi (ME) ke-44 tahun ini (ME44/22) meningkat sebanyak 233 kes atau 16% kepada 1,693 berbanding 1,460 pada minggu sebelumnya.
Ketua Pengarah Kesihatan Dr Noor Hisham Abdullah dalam kenyataan hari ini berkata dua kematian akibat komplikasi demam denggi dilaporkan pada minggu berkenaan.
"Kumulatif kes demam denggi yang dilaporkan sehingga kini adalah sebanyak 51,262 kes berbanding 22,101 kes bagi tempoh sama 2021 iaitu peningkatan sebanyak 29,161 kes (131.9%)," katanya.
Menurut Dr Noor Hisham, sebanyak 35 kematian akibat komplikasi denggi turut dilaporkan berbanding 17 kematian bagi tempoh sama pada 2021, iaitu peningkatan sebanyak 18 kematian.
Bagaimanapun, katanya jumlah lokaliti hotspot yang dilaporkan pada ME44/22 menurun kepada 50 berbanding 56 pada minggu sebelumnya.
Dr Noor Hisham berkata daripada jumlah itu, 31 lokaliti hotspot berada di Selangor, Sabah (14 ), Kuala Lumpur dan Putrajaya (masing-masing empat) dan Melaka (satu).
Mengenai survelan chikungunya katanya, sebanyak 12 kes direkodkan pada ME44/22 dengan enam kes dari Pulau Pinang, Selangor (lima) dan Negeri Sembilan (satu).
"Jumlah kumulatif kes chikungunya sehingga kini adalah 682 kes," katanya.
Bagi survelan zika, Dr Noor Hisham berkata sebanyak 1,739 sampel darah dan 16 sampel urin telah disaring dan hasil kesemuanya adalah negatif.


Mengapa prestasi sukan Kenya baik walaupun politik tidak stabil? soal PN

Perikatan Nasional (PN) hari ini menyanggah alasan diberikan Menteri Belia dan Sukan Hannah Yeoh selepas kontinjen negara menunjukkan prestasi buruk dalam Sukan SEA baru-baru ini, mengatakan masih terdapat negara-negara yang tidak stabil politik tetapi berjaya dalam sukan.
Ahli Parlimen Pasir Mas Ahmad Fadhli Shaari dari PN mempersoalkan mengapa negara seperti Kenya, Cuba, dan Serbia yang mempunyai situasi politik lebih teruk berbanding Malaysia mampu meraih prestasi lebih baik dalam sukan.
“Saya merujuk kepada kenyataan menteri apabila menyebut bahawa ketidakstabilan antara punca kepada pencapaian Sukan SEA, saya rasa ramai yang kurang faham  dengan kenyataan ini.
“Kerana kalau kita melihat dengan menyebut beberapa negara, Kenya, Cuba, Serbia, politik mereka tidaklah stabil daripada kita, tetapi dari segi sukan mereka agak perform,” soal Fadhli yang juga merupakan ketua Pemuda PN.
Terdahulu Yeoh mempertahankan kenyataan yang dibuat sebelum ini bahawa ketidakstabilan politik Malaysia menjejaskan prestasi atlet negara pada Sukan SEA di Kemboja baru-baru ini.
Bercakap pada sesi Pertanyaan Menteri di Dewan Rakyat hari ini, Yeoh bagaimanapun menegaskan situasi itu hanya salah satu faktor dan bukan segala punca yang menyumbang kepada prestasi suram itu.
Fadhli mencelah dengan mengatakan terdapat negara yang terlibat dengan perang tetapi masih berprestasi baik dalam sukan.
“Palestin yang negara berperang apabila pasukan bola sepak mereka ranking lebih tinggi daripada Malaysia.
“Jadi soalannya, kalau menteri menyebut ketidakstabilan politik itu menyebabkan pencapaian dalam sukan itu terjejas, apakah yang dilakukan oleh menteri pada masa hadapan bagi memastikan bahawa apa jua yang berlaku dalam politik tidak menjejaskan sukan, kerana sukan ini milik semua,” soalnya.
Bagaimanapun, Yeoh yang juga ahli Parlimen Segambut berkata, negara yang disebut itu tidak bertanding di Sukan SEA.
"Dalam empat tahun lepas, kita telah bertukar tiga perdana menteri dan tiga menteri belia dan sukan.
“Jadi ada pertukaran ahli lembaga, bajet dan juga fokus," katanya ketika menjawab soalan tambahan daripada Fadhli.
"Sejak Mei 2013, menteri ketika itu ialah KJ (Khairy Jamaluddin) ada 61 bulan untuk buat persiapan.
“Julai 2018 Syed Saddiq Abdul Rahman mempunyai hanya 20 bulan untuk buat persiapan sebelum Langkah Sheraton berlaku.
“Kemudian Reezal Merican (Naina Merican), 18 bulan manakala Peja (Ahmad Faizal Azumu) ada 16 bulan.
"Kita kena perakui, selepas Langkah Sheraton, semua usaha bantu ekonomi, pendidikan, semuanya terganggu kerana ketidakstabilan politik."
Pada masa sama, Yeoh turut menjelaskan bahawa Malaysia yang hanya mengambil bahagian 41% daripada keseluruhan acara yang dipertandingkan, berjaya mencapai sasaran membawa pulang 141 pingat secara keseluruhan.
Katanya, atlet negara membawa pulang 175 pingat secara keseluruhan, namun hanya gagal meraih sasaran 40 pingat emas apabila kekurangan 6 pingat itu.
"Temasya kali ini, Kemboja telah mengambil keputusan untuk tidak mempertandingkan beberapa acara yang dijangka memberi 18 pingat emas kepada Malaysia dan memperkenalkan sukan tradisi yang menyumbang 91 pingat emas kepada negara itu.
"Tuan rumah juga senaraikan atlet import dan ubah beberapa peraturan mengenai peringkat umur dan telah sempitkan peluang Malaysia capai sasaran pingat," tambah Yeoh.


Kerajaan perpaduan capai majoriti 2 pertiga dengan penyertaan GRS, kata PM

Perdana Menteri Anwar Ibrahim hari ini berkata kerajaan perpaduan pimpinannya telah mencapai majoriti dua pertiga melalui penyertaan terkini oleh Gabungan Rakyat Sabah (GRS).
Bercakap pada sidang media pada hari pertamanya memasuki Pejabat Perdana Menteri di Perdana Putra hari ini, Anwar berkata perkara itu dimaklumkan kepadanya oleh Ketua Menteri Sabah Hajiji Noor yang juga Pengerusi GRS.
“Ini akan memperkukuh kestabilan politik negara dan boleh menumpukan perhatian dalam kerja-kerja mengangkat martabat negara, mengukuhkan ekonomi dengan maksud untuk membela nasib rakyat,” katanya.
Jumlah kerusi diperlukan untuk mendapatkan majoriti dua pertiga Dewan Rakyat adalah 148 kerusi.
Mengenai pembentukan Kabinet, Anwar berkata saiznya akan diperkecilkan dan beliau akan meminta persetujuan daripada ahli-ahli yang akan dilantik nanti untuk mengurangkan gaji mereka.
Menurutnya, pembentukan Kabinet masih dalam perbincangan dan akan diumumkan segera mungkin.


Sorry.


Polis siasat dakwaan ‘mini kasino’ di PKRC, Maeps

Polis membuka kertas inkuiri bagi menyiasat dakwaan berlakunya aktiviti judi di Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (Maeps), Serdang seperti yang tular di laman sosial baru-baru ini.Ketua Polis Daerah Sepang ACP Wan Kamarul Azran Wan Yusof berkata kertas inkuiri itu dibuka selepas pihaknya menerima laporan mengenai kejadian itu daripada seorang anggota yang bertugas di Balai Polis Dato Abu Bakar Baginda, Sepang hari ini.“Kertas inkuiri ini dibuka bagi membolehkan polis membuat siasatan lanjut (mengenai kejadian itu) selain untuk pemantapan pemeriksaan pesakit di Maeps,” katanya hari ini.Tular di media sosial beberapa hari lepas kononnya wujud aktiviti judi di sebuah dewan PKRC, Maeps di Serdang yang menempatkan pesakit Covid-19.Menerusi beberapa video berdurasi lima hingga 10 saat, terdapat beberapa pesakit yang bermain daun terup dan warganet menyifatkan tempat itu kini umpama mini kasino.


Jumlah mangsa banjir Kelantan, Sabah di PPS menurun

Jumlah mangsa banjir di Kelantan dan Sabah malam tadi mencatatkan penurunan, di Sarawak menyaksikan sedikit peningkatan manakala Terengganu serta Perak kekal seperti pada sebelah petang.
Selain itu, jumlah penduduk di pesisir pantai Sabah terutama yang tinggal di rumah atas air dan ditempatkan di pusat pemindahan sementara (PPS) ekoran fenomena air pasang besar turut dilaporkan berkurangan.
Di Kelantan, jumlah mangsa berkurangan kepada 1,235 orang daripada 428 keluarga berbanding 1,511 orang daripada 515 keluarga.
Sekretariat Jawatankuasa Pengurusan Bencana Negeri (JPBN) dalam kenyataan memaklumkan kesemua mangsa banjir ditempatkan di lima PPS dalam jajahan Pasir Mas dan Tumpat.
Di Sabah, mangsa yang dipindahkan di Kota Belud berkurangan kepada 135 orang daripada 56 keluarga berbanding 139 orang daripada 57 keluarga petang tadi.
PPS yang dibuka di Dewan Sekolah Kebangsaan Pekan menempatkan 62 orang daripada 26 keluarga manakala Dewan Sekolah Jenis Kebangsaan Cina Chung Hwa menempatkan 73 orang daripada 30 keluarga.
Jumlah penduduk terutama yang tinggal di rumah atas air dan dipindahkan akibat fenomena air pasang besar berkurangan kepada 1,454 orang daripada 299 keluarga berbanding 1,506 orang daripada 314 keluarga.
PPS Dewan Muhibbah Sembulan di Kota Kinabalu ditutup malam tadi manakala 686 orang daripada 122 keluarga dipindahkan ke sebuah PPS di Sandakan dan 768 individu daripada 177 keluarga ditempatkan di enam PPS di Pitas.
Di Sarawak, PPS Dewan Masyarakat Kampung Lutong, Sebuyau dibuka lewat petang tadi berikutan hujan berterusan di kawasan itu sejak Jumaat, menurut JPBN Sarawak.
Ini menjadikan jumlah PPS yang beroperasi bagi bencana banjir di negeri itu kini dua dan secara keseluruhan, seramai 91 mangsa dicatatkan setakat 7 malam semalam.
Satu lagi PPS yang beroperasi ialah Dewan Serbaguna Kampung Rimba Padi di Serian.
Di Terengganu, situasi banjir tidak berubah dengan jumlah mangsa 138 orang.
Sekretariat JPBN dalam kenyataan memaklumkan Besut merupakan satu-satunya daerah yang masih terjejas dengan dua PPS dibuka iaitu Masjid Kampung La yang menempatkan 126 mangsa dan Balairaya Kampung Pantai, 12 mangsa.
Di Perak, jumlah mangsa tidak berubah iaitu 62 orang daripada 14 keluarga.
Sekretariat JPBN Perak memaklumkan Dewan Sekolah Menengah Kebangsaan Abd Rahman Talib (SMART) di Hilir Perak menjadi satu-satunya PPS yang beroperasi ketika ini.
Menurutnya, keadaan cuaca adalah baik dan kesemua mangsa akan dibenarkan pulang ke rumah masing-masing apabila keadaan selamat.


Anwar bantah permohonan Sanusi berkait pengampunan diraja

Anwar Ibrahim membantah permohonan difailkan oleh Muhammad Sanusi Md Nor supaya Mahkamah Tinggi menentukan persoalan undang-undang berkaitan pengampunan diraja yang diberikan kepada Perdana Menteri itu, lima tahun lepas.
Permohonan tersebut dikemukakan berikutan saman fitnah Anwar terhadap menteri besar Kedah itu berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah 'Jelajah PN Best Tambun’.
Menurut Anwar, permohonan Sanusi mengenai pengampunan diraja yang diberikan oleh Yang di-Pertuan Agong terhadapnya (Anwar) pada 16 Mei 2018 adalah di luar bidang kuasa mahkamah.
Presiden PKR itu berkata berdasarkan Perkara 42 Perlembagaan Persekutuan dibaca bersama Perkara 181, memperuntukkan kuasa Yang di-Pertuan Agong untuk memberikan pengampunan adalah kuasa yang tetap dan tidak terjejas.
“Terdapat pelbagai kes di Mahkamah Persekutuan dan Mahkamah Rayuan yang mendukung prinsip perundangan itu dengan memutuskan bahawa mahkamah tidak boleh mengesahkan atau mevariasikan apa-apa keputusan Yang di-Pertuan Agong.
“Ia termasuk keputusan untuk memberikan saya pengampunan, secara langsung membuktikan bahawa mahkamah tidak mempunyai apa-apa bidang kuasa untuk berbuat demikian,” katanya menerusi afidavit jawapan yang difailkan pada 25 April lepas menerusi Tetuan S N Nair di Mahkamah Tinggi Alor Setar.
Anwar menegaskan bahawa permohonan Sanusi adalah tidak relevan, remeh, mengaibkan kuasa-kuasa Yang di-Pertuan Agong dan merupakan penyalahgunaan proses mahkamah untuk membuat keputusan ke atas perkara-perkara yang tidak boleh diputuskan.
"Selaras pengampunan diberikan oleh Yang di-Pertuan Agong pada 16 Mei 2018, saya diampunkan secara penuh dan segala keburukan ke atas diri saya termasuk rekod-rekod mahkamah adalah diketepikan dan apa-apa kenyataan menyentuh perkara sama adalah fitnah serta boleh diambil tindakan," kata Anwar menerusi afidavit itu.
Pada 31 Mac lepas, Muhammad Sanusi memfailkan permohonan bagi mendapatkan perintah mahkamah untuk menentukan beberapa persoalan undang-undang antaranya sama ada pengampunan diraja diberikan kepada Anwar pada 16 Mei 2018 adalah satu pengampuan penuh yang boleh mengetepikan sabitan kes jenayahnya.
Permohonan itu difailkan Muhammad Sanusi antaranya atas alasan berdasarkan rekod-rekod yang dirujuk olehnya, tidak terdapat sebarang bukti bahawa pengampunan tersebut secara efektif mengakas kesemua atau sebahagian sabitan jenayah serta memadam kesemua rekod sabitan jenayah lampau Anwar.
Sementara itu, peguam Yusfarizal Yusoff, yang mewakili Sanusi ketika dihubungi Bernama berkata pengurusan kes ditetapkan pada 28 Jun ini di Mahkamah Tinggi Alor Setar.
Pada 13 Disember tahun lepas, Anwar selaku plaintif menyaman Sanusi, berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah 'Jelajah PN Best Tambun’.
Anwar dalam pernyataan tuntutannya mendakwa kenyataan fitnah itu antaranya membawa maksud plaintif mendapat pengampunan diraja melalui penipuan dan kekal tidak diampunkan serta telah memperdaya Yang di-Pertuan Agong, seorang pembohong, tidak boleh dipercayai, tidak beretika dan mengkhianati mandat rakyat.
Menurut plaintif kenyataan-kenyataan itu dibuat dengan berniat jahat bertujuan untuk menghasut orang ramai dan menimbulkan kebencian peribadi terhadapnya dan PH semasa tempoh berkempen menjelang Pilihan Raya Umum ke-15 (PRU15) pada 19 November tahun lepas.


PDRM umum diskaun saman 50% melalui MyBayar Saman

Polis Diraja Malaysia (PDRM) melalui Jabatan Siasatan Dan Penguatkuasaan Trafik PDRM (JSPT) hari ini mengumumkan diskaun sehingga 50% melalui portal dan aplikasi MyBayar Saman sempena pelancarannya hari ini.Pengurangan kompaun itu juga adalah sebahagian kempen bayar saman PDRM melalui Facebook JSPT hari ini.Kempen dengan menawarkan diskaun tersebut bermula hari ini (25 Mac) sehingga 11 April 2021 tertakluk terma dan syarat.Dalam sebuah hantaran Facebook JSPT menguar-uarkan pelancaran portal atas talian dan aplikasi MyBayar Saman itu bagi membolehkan orang ramai membayar terus saman mereka.Ia akan dilancarkan hari ini oleh Ketua Polis Negara Abdul Hamid Bador di Bukit Aman.


Jika KM kata lawan, GPS lawan, kata Nancy berhubung beri laluan kepada Bersatu

Ahli Parlimen Batang Sadong Nancy Shukri berkata gabungan Gabungan Parti Sarawak (GPS) bersedia bertanding di kerusi-kerusi Parlimen tradisi parti itu sekiranya pilihan raya dilaksanakan, sama ada di peringkat negeri atau persekutuan, menyatakan sebarang keputusan untuk memberi laluan kepada Bersatu bergantung kepada arahan Ketua Menteri Abang Johari Openg.“Apa pun yang diputuskan ketua menteri kita, sebagai pemimpin, kita akan ikut,” katanya kepada MalaysiaNow ketika ditanya mengenai kemungkinan Bersatu yang berpangkalan di Semenanjung bakal menyamai GPS dari segi kerusi Parlimen.“Sekiranya Abang Johari kata lawan, kita akan lawan.”GPS, yang terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP), dilihat secara meluas sebagai kingmaker dalam politik persekutuan.Nancy, yang merupakan naib ketua Wanita PBB, menyifatkan GPS sebagai “gabungan bebas”, mengatakan arahan mengenai pilihan raya akan datang dari Abang Johari.“Kami bergerak sendiri,” tambahnya.“Kami tidak campur mana-mana parti yang berpusat di Semenanjung.”Bagaimanapun, menteri seni, budaya dan pelancongan itu memberi jaminan bahawa GPS akan terus bekerjasama dengan kerajaan pusat demi kepentingan Sarawak.“Pendirian kami untuk tetap bersatu, dan kami juga harus membuat keputusan sebagai GPS,” katanya.Sebelum ini, MalaysiaNow melaporkan walaupun mempunyai keinginan untuk mempunyai kerusi di Sarawak, Bersatu berkata pihaknya tetap menghormati pendirian GPS jika gabungan politik kerajaan negeri itu memutuskan untuk tidak memberi jalan kepada parti yang mesra mereka dari Semenanjung.“Kami akui kami tak besar. Kami faham pendirian mereka, kami hormat, dan kami ingin pastikan hubungan terus harmoni kerana kita berada dalam kapal yang sama,” kata Pengerusi Bersatu Sarawak Jaziri Alkaf A Suffian, yang juga merupakan ketua Perikatan Nasional (PN) negeri itu.Beliau turut berkata Bersatu bukan ancaman selain menyatakan sokongan penuh kepada GPS dan berikrar untuk menggerakkan jenteranya bagi membantu sekutunya di Sarawak menang dalam pilihan raya negeri akan datang, dan pilihan raya umum.PN memperluaskan kerjasama dengan GPS susulan lawatan rasmi pertama pengerusi PN dan perdana menteri ketika itu, Muhyiddin Yassin ke Sarawak.Muhyiddin diganti oleh Ismail Sabri Yaakob pada Ogos lalu selepas kehilangan sokongan majoriti.


Tiada perbincangan untuk kembalikan GST, kata menteri kewangan

Tiada perbincangan dibuat untuk mengembalikan semula cukai barang dan perkhidmatan (GST) dalam mesyuarat Kabinet, kata Menteri Kewangan Tengku Zafrul Aziz.
Beliau berkata pelaksanaan GST memerlukan perbincangan di peringkat Kabinet dan dibentangkan di sidang Parlimen terlebih dahulu.
“Apa-apa cukai baru mesti diluluskan oleh Kabinet yang kemudian itu akan dibentangkan di Parlimen untuk diluluskan, dan sebelum Parlimen dibubarkan baru-baru ini tidak ada kelulusan Kabinet pun mengenai GST,” katanya kepada media selepas merasmikan Hari Keluarga Kemas Kuala Selangor semalam.
Zafrul berkata demikian bagi menjawab beberapa laporan mengenai dakwaan pemimpin Pakatan Harapan bahawa beliau akan mengembalikan semula GST selepas Pilihan Raya Umum ke-15 (PRU15) nanti.
Beliau berkata sekurang-kurangnya 160 buah negara di dunia telah melaksanakan GST dan mengakui bahawa sistem percukaian itu adalah lebih efisien dan kurang ketirisan.
“Kita lihat kutipan cukai kita berbanding keluaran dalam Negeri Kasar (KDNK) adalah paling rendah sekarang, lebih kurang 11 peratus dan itu agak rendah. Ini menunjukkan apa yang kita ada sekarang tidak efisien.
“(Namun) ini tidak bermakna, kita akan mengemukakan cukai baharu dalam masa terdekat, ia harus dibincangkan di peringkat Kabinet dan perlu melihat masa yang sesuai atau tidak,” katanya.
Tengku Zafrul berkata untuk masa panjang, adalah penting untuk cukai yang dikenakan oleh kerajaan tidak membebankan rakyat dan dapat diguna untuk membangunkan negara.
GST kali pertama dilaksanakan di Malaysia pada 1 April 2015 pada kadar enam peratus, cukai itu kemudiannya digantung pada 1 Jun 2018, dan akhirnya dimansuhkan apabila ia digantikan dengan sistem SST bermula 1 September 2018.
Kadar cukai semasa bagi cukai jualan adalah 5% dan 10% manakala kadar cukai perkhidmatan ialah 6 peratus.


Mahkamah Persekutuan tetapkan 10 hari pada Ogos pendengaran rayuan Najib ketepi hukuman penjara

Mahkamah Persekutuan menetapkan 10 hari pada Ogos depan bagi prosiding pendengaran rayuan Najib Razak terhadap sabitan dan hukuman penjara kes penyelewengan dana RM42 juta SRC International.Penetapan tarikh itu dimaklumkan melalui surat kepada media bertarikh 29 April yang ditandatangani oleh timbalan pendaftar Mahkamah Persekutuan Hafiizullaah Omar. Pendengaran akan dijalankan dari 15 hingga 19 Ogos dan 22 hingga 26 Ogos.Menurut surat itu, pihak pembelaan dan pendakwaan diarahkan untuk memfailkan hujahan bertulis mereka selewat-lewatnya pada 31 Julai.25 April lalu, Najib mengemukakan 94 alasan dalam petisyen rayuan yang menjelaskan mengapa beliau perlu dibebaskan daripada pertuduhan menyelewengkan RM42 juta dana SRC International tersebut.Dalam petisyen tersebut, antara lain, Najib menyatakan Mahkamah Rayuan tersilap dalam fakta dan/atau undang-undang bagi mengesahkan keputusan Mahkamah Tinggi yang memutuskan pihak pendakwaan telah membuktikan kes prima facie terhadap perayu (Najib) bagi kesemua tujuh pertuduhan dan mengarahkan beliau untuk membela diri.Pada 8 Disember 2021, Mahkamah Rayuan mengekalkan sabitan Najib dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC International.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Mahkamah Persekutuan merupakan jalan terakhir bagi ahli Parlimen Pekan itu untuk mengemukakan rayuan bagi mengenepikan sabitan dan hukuman penjara dalam kes penyelewengan dana SRC International itu.


Kes baru lepasi 1,800 jangkitan, 1 lagi terkorban

1,844 kes baru Covid-19 direkodkan hari ini menjadikan jumlah keseluruhan sebanyak  4,512,040 kes.Sebanyak 2,005 pesakit turut dilaporkan sembuh, menjadikan jumlah keseluruhan kes sembuh sebanyak 4,453,313.Ketika ini, 23,046 kes aktif direkodkan, dengan 22,033 atau 95.6% daripadanya sedang menjalani kuarantin kendiri.Dalam pada itu, 25 (0.1%) kes kini berada di pusat kuarantin sementara 961 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 27 kes dan 17 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.9% dengan kes Covid-19 merangkumi 5.9%.Satu lagi korban dilaporkan menjadikan kes keseluruhan kematian adalah sebanyak 35,681 orang.


Agong terima panggilan Erdogan, Malaysia sokong sidang tergempar OIC

Yang di-Pertuan Agong Sultan Abdullah Sultan Ahmad Shah berkenan menerima panggilan telefon secara peribadi daripada Presiden Turki Recep Tayyip Erdogan, di Istana Negara semalam.Menurut kemas kini terbaru di laman Facebook rasmi Istana Negara, Agong menzahirkan ketetapan yang diambil oleh kerajaan Malaysia untuk bersama Turki dan komuniti antarabangsa mengecam pencerobohan dan serangan tentera penjajah Israel serta pendatang haram Yahudi ke atas rakyat Palestin dan jemaah yang beribadah di Masjid Al-Aqsa baru-baru ini.Dalam perbualan telefon selama 20 minit bermula pukul 6 petang itu, Yang di-Pertuan Agong turut menegaskan bahawa Malaysia menyokong dan mengalu-alukan cadangan untuk mengadakan persidangan tergempar Pertubuhan Kerjasama Islam (OIC) bagi membincang isu keganasan Israel terhadap Palestin.Selain itu Sultan Abdullah turut menyentuh tentang hubungan dua hala yang erat terjalin selama ini di antara Malaysia dan Turki serta usaha-usaha pengukuhan perdagangan antara kedua-dua negara.Agong dan Erdogan pada masa yang sama turut bertukar ucapan selamat menyambut Hari Raya Aidilfitri termasuk kepada ahli keluarga.Pada masa yang sama Agong juga menzahirkan penghargaan kepada Erdogan atas jemputan mengadakan Lawatan Negara ke Turki pada September tahun ini.Sebelum ini Sultan Abdullah dijadualkan mengadakan Lawatan Negara ke Turki selama lima hari bermula pada 19 April 2020, namun terpaksa ditangguhkan berikutan penularan wabak Covid-19.Mengikut rekod kali terakhir Sultan Abdullah berkenan berbual bersama Erdogan menerusi panggilan telefon ialah pada 6 Jun tahun lalu di Istana Negara dan Agong sebelum itu juga berkenan menerima menghadap pemimpin berkenaan di Istana Negara pada 18 Dis 2019 sempena Sidang Kemuncak Kuala Lumpur.Terdahulu pada pukul 3 petang, Sultan Abdullah berkenan membuat panggilan telefon secara peribadi kepada Presiden Indonesia Joko Widodo bagi menzahirkan ucapan selamat Hari Raya Aidilfitri kepada keluarganya serta seluruh rakyat Indonesia.Menurut kenyataan itu, Agong turut menzahirkan ucapan takziah kepada pemimpin itu dan seluruh keluarga mangsa kapal selam KRI Nanggala 402 susulan tragedi kemalangan yang menimpa kapal itu pada 21 April di utara perairan Bali, Indonesia.Menerusi panggilan itu Joko Widodo juga merakamkan ucapan penghargaan kepada Malaysia atas bantuan yang diberi dalam usaha mencari dan menyelamat kapal selam itu selain merakamkan ucapan terima kasih kepada Sultan Abdullah atas doa dan sokongan kepada seluruh rakyat Indonesia.Selain itu kedua-dua pemimpin turut berkongsi pandangan berkenaan usaha memerangi penularan Covid-19 di kedua-dua negara termasuk perintah kawalan pergerakan (PKP) dan larangan merentas daerah serta negeri yang juga dilaksanakan di Indonesia.Dalam perbualan itu, Sultan Abdullah turut menzahirkan harapan agar hubungan dua hala dan kerjasama di antara kedua-dua negara akan kekal erat dan terus utuh walaupun berhadapan dengan kekangan situasi Covid-19.Kali terakhir pertemuan di antara Agong bersama presiden Indonesia itu ialah pada Ogos 2019 bersempena lawatan negara ke Indonesia selama empat hari bermula 26 Ogos yang merupakan lawatan sulung Sultan Abdullah setelah ditabalkan sebagai Yang di-Pertuan Agong ke-16 pada 30 Julai 2019.


PKP dilanjutkan, bantuan menyusul, kata PM

Perdana Menteri Muhyiddin Yassin berkata, perintah kawalan pergerakan (PKP) 3.0 yang sedang berkuat kuasa tidak ditamatkan esok.Beliau berkata, fasa pertama Pelan Pemulihan Negara akan diteruskan sehingga nilai ambang jangkitan harian Covid-19 kurang daripada 4,000 kes dan akan kekal sehingga ketiga-tiga indikator yang ditetapkan dicapai.“Susulan langkah itu juga, kerajaan akan mengumumkan bantuan lebih menyeluruh kepada semua kumpulan masyarakat pada esok atau Selasa ini,” katanya seperti dilaporkan Bernama.Sebelum ini, kerajaan mengumumkan empat fasa melalui Pelan Pemulihan Negara dan menyasar negara akan masuk ke fasa kedua pada Julai atau Ogos ini apabila nilai ambang yang ditetapkan berjaya dicapai.Antara indikator ditetapkan untuk beralih dari fasa pertama kepada fasa kedua adalah kes jangkitan harian kurang daripada 4,000, penggunaan katil dalam wad unit rawatan rapi berada pada paras sederhana dan kadar vaksinasi mencapai 10 peratus populasi.Sebelum ini, Menteri Kesihatan Dr Adham Baba berkata negara akan beralih ke Fasa Dua Pelan Pemulihan Negara jika kes purata harian jatuh ke paras bawah 4,000 bagi tujuh hari berturut-turut.Beliau turut berkata penggunaan katil ICU juga perlu berada di bawah 75% selain 10% populasi negara divaksinasi.Muhyiddin turut berkata beliau akan mengumumkan perincian bantuan tersebut merangkumi sektor Perusahaan Kecil dan Sederhana (PKS).“Kita faham bila di fasa begini (fasa pertama PKP 3.0) dan seterusnya sampai ke akhir tahun, semua tunggu apakah kerajaan akan tolong kumpulan yang terkesan? Kumpulan B40 dan M40 dah tentu (dibantu) termasuk dalam pemberian moratorium, kumpulan T20 juga ada (yang layak),” katanya kepada pemberita selepas meninjau pusat pemberian vaksin (PPV) di Pusat Konvensyen Sunway Pyramid hari ini.Beliau turut berkata bantuan yang akan diumumkan akan mengambil kira keperluan semua kumpulan yang terjejas wabak Covid-19, secara lebih komprehensif jika dibandingkan sebelum ini.“Perinciannya akan saya maklumkan esok atau lusa supaya semua tahu di mana kita berada, tapi apa yang penting kita beri sokongan kepada semua kumpulan masyarakat,” katanya sambil membayangkan kemungkinan akan terdapat peningkatan dalam bantuan yang akan diberikan itu.


Anak Adenan Satem bakal bertanding PRN Sarawak

Anak bekas Ketua Menteri Sarawak Adenan Satem (Tok Nan), Azizul Annuar Adenan akan bertanding di Dewan Undangan Negeri (DUN) Tanjong Datu pada Pilihan Raya Negeri (PRN) Sarawak ke-12.Pengerusi Gabungan Parti Sarawak (GPS) Abang Johari Openg berkata keputusan itu dibuat kerana penyandang kerusi tersebut yang juga balu kepada Tok Nan iaitu Jamilah Anu mahu mengundur diri serta memberikan ruang kepada Azizul.“Kami di Parti Pesaka Bumiputera (PBB) sendiri mahu orang muda… adalah wajar kami memberi laluan kepada anaknya untuk meneruskan wawasannya (Allahyarham Adenan Satem). Saya rasa beliau (Azizul) sudah bersedia, beliau berbakat, mempunyai latar belakang… saya tak kisah nak bagi tahu, beliau ada karakter, macam bapa dia juga.“Saya beri bayangan tadi dan saya akan sahkan pada 3 Disember nanti. Selalunya bayang-bayangan akan jadi benar,” katanya pada sidang media selepas merasmikan Pusat Kecemerlangan Teknikal SarawakCentex Lundu.Terdahulu semasa berucap pada majlis itu, Abang Johari berkata pada PRN kali ini, beliau mahu menampilkan calon orang muda kerana mereka berpotensi di samping melatih mereka untuk memimpin Sarawak di masa hadapan.“Kami (GPS) bagi pendedahan bagaimana untuk menguruskan politik yang stabil, bagaimana menguruskan pembangunan yang memberikan kesan kepada rakyat… apakah kualiti pimpinan yang mesti ada, Alhamdulilah kita dalam parti (PBB) kita ada pimpinan yang kita latih.“Kita bekerja dalam satu pasukan, lagi-lagi pasukan besar bernama GPS, bukan senang memimpin Sarawak… kita mesti adil kerana rakyatnya berbilang kaum, agama, budaya dan keturunan,” katanya.Jamilah Anu menang kerusi DUN Tanjong Datu pada PRN Sarawak 2017, menggantikan Allahyarham Adenan yang meninggal dunia akibat komplikasi jantung.


WHO keluarkan laporan jejak global asal usul Covid-19

Pertubuhan Kesihatan Sedunia (WHO) pada Selasa mengeluarkan laporan mengenai asal usul Covid-19, selepas penyelidikan bersama dengan China berhubung isu termasuk bagaimana virus itu merebak dan penyelidikan akan datang di pelbagai negara.Penyelidikan selama 28 hari bermula 14 Januari hingga 10 Februari di Wuhan, China itu dilakukan 34 pakar WHO dan China, lapor Agensi Berita Xinhua.Menurut laporan itu, ‘kemungkinan besar’ Covid-19 mula merebak melalui rantaian produk makanan/sejuk beku dan “sangat tidak mungkin” virus tersebut bermula melalui insiden makmal.Pakar juga mengemukakan beberapa cadangan untuk penyelidikan akan datang: membangunkan pangkalan data maklumat yang komprehensif, melakukan penyelidikan retrospektif dan sistematik lebih lanjut mengenai kes-kes terdahulu dan kemungkinan penyebar virus, dan menganalisis faktor rantaian sejuk beku yang mungkin mencetus dan menularkan penyakit.China percaya penyelidikan bersama akan memainkan peranan positif untuk memupuk kerjasama global dalam mengesan asal usul Covid-19, kata jurucakap kementerian luar China pada Selasa.Pada hari sama, WHO turut mengadakan taklimat kepada negara anggota mengenai laporan tersebut.Semasa taklimat, anggota pasukan bersama WHO-China, Liang Wannian menyatakan bahawa penyelidikan asal usul Covid-19 di China menjadi sebahagian  kajian global dan merupakan langkah pertama.Semua kesimpulan dan cadangan dalam laporan ini berdasarkan perspektif global, dan penyelidikan akan datang tidak akan terbatas pada kawasan tertentu, tambah Liang.Meskipun proses mencari punca virus itu masih berjalan, bukti dan data yang disertakan dalam laporan ini memberikan gambaran penting mengenainya.Sebagai contoh, pasukan “telah mengkaji data daripada kajian yang diterbitkan oleh pelbagai negara yang mencadangkan pengiraan awal ” kes Covid-19, menurut laporan itu.Dapatan kajian menunjukkan bahawa ‘sesetengah sampel yang disyaki positif dikesan lebih awal daripada kes pertama di Wuhan, menunjukkan kemungkinan tersilap pengiraan di negara lain’ dan laporan itu menambah, ‘apa yang pasti, penting bagi menyiasat kemungkinan peristiwa yang lebih awal’.Penjejakan asal usul Covid-19 adalah mengenai sains, dan harus dilakukan bersama oleh saintis di seluruh dunia, kata Ketua Misi China ke PBB di Geneva, Chen Xu.Penyelidikan bersama ini akan memainkan peranan positif dalam mempromosikan penjejakan asal usul penyakit itu di banyak negara dan wilayah di seluruh dunia, dan memberikan panduan saintifik bagi membolehkan masyarakat dunia lebih memahami virus ini, tambah Chen.


Tiada lagi penggiliran bagi murid sekolah rendah mulai 17 April

Kementerian Pendidikan (KPM) memutuskan bahawa semua murid dibenarkan hadir ke sekolah rendah secara bersemuka tanpa penggiliran bermula 17 April ini bagi negeri kumpulan A dan 18 April bagi negeri kumpulan B.Menteri Kanan Pendidikan Radzi Jidin berkata keputusan itu dibuat selepas melihat proses sesi persekolahan secara bersemuka dengan penggiliran bagi sekolah rendah sejak 21 Mac lepas dan sesi persekolahan secara bersemuka tanpa penggiliran bagi sekolah menengah sejak Isnin lepas. “Jadi anak-anak di sekolah rendah yang sebelum ini hadir secara bergilir, bermula 17 April di negeri kumpulan A dan 18 April bagi negeri kumpulan B, boleh datang sekolah tanpa penggiliran,” katanya menerusi rakaman video dalam sesi Tanya DRJ di laman Facebook beliau hari ini.Berdasarkan takwim KPM, negeri kumpulan A ialah Johor, Kedah, Kelantan dan Terengganu manakala negeri lain diletak dalam kumpulan B.Sebelum ini, KPM menetapkan murid Tahun Tiga, Empat dan Lima hadir ke sekolah secara penggiliran terutama di sekolah yang melebihi 600 orang manakala bagi yang jumlah pelajar di bawah 600 orang, semua murid sekolah rendah harian dan sekolah swasta perlu hadir tanpa penggiliran.Radzi turut menasihati semua murid dan guru supaya mematuhi prosedur operasi standard (SOP) yang ditetapkan ketika berada di sekolah walaupun negara sedang bergerak ke arah fasa peralihan ke endemik.Beliau juga memohon jasa baik ibu bapa supaya sentiasa mengingatkan anak mereka bahawa kepatuhan kepada SOP itu satu keutamaan.


3,499 kes baru Covid-19, 3,515 dilaporkan pulih

Sebanyak 3,499 kes baru Covid-19 dikesan hari ini, menjadikan angka keseluruhan penularan dalam negara berjumlah 261,805, kata Ketua Pengarah Kesihatan Dr Noor Hisham Abdullah.Katanya, sebanyak 3,515 pesakit pulih dan dibenarkan pulang, menjadikan jumlah keseluruhan angka sembuh 209,289 kes.“Selangor kekal mencatatkan kes harian tertinggi iaitu sebanyak 1,345 kes diikuti Johor (802), Kuala Lumpur (511), Sarawak (152) dan Pulau Pinang (138),” katanya dalam satu kenyataan.Katanya, kes aktif dengan kebolehjangkitan pula berjumlah 51,558.“Daripada jumlah itu 263 pesakit di tempatkan di Unit Rawatan Rapi termasuk 118 memerlukan bantuan alat pernafasan,” katanya.Noor Hisham memaklumkan terdapat lima lagi kematian, menjadikan jumlah mangsa yang maut meningkat kepada 958 orang.


Elon Musk akan letak jawatan CEO Twitter selepas temui pengganti

Elon Musk berkata beliau akan meletakkan jawatan sebagai ketua pegawai eksekutif (CEO) Twitter sebaik menemui pengganti untuk mengambil alih jawatan itu.
"Saya akan meletakkan jawatan sebagai CEO sebaik sahaja saya menemui seseorang yang 'foolish enough' untuk mengambil alih tugas itu!.
"Selepas itu, saya hanya akan menerajui pasukan perisian & pelayan," kata Musk di Twitter pada Selasa, lapor Agensi Anadolu.
Pengumuman Musk dibuat berikutan hasil tinjauan dalam talian yang disiarkannya di Twitter, sama ada beliau perlu meletakkan jawatan sebagai ketua platform media sosial itu. Beliau mengambil alih Twitter pada awal tahun lalu menerusi perjanjian berprofil tinggi bernilai AS$44 bilion.
"Saya akan mematuhi keputusan tinjauan pendapat ini," katanya.
Tinjauan itu menerima lebih 17.5 juta undian di seluruh dunia dengan majoriti 57.5% mahu beliau meletakkan jawatan berbanding hanya 42.5% mengatakan tidak.


Kekurangan maklumat mengenai Jasa punca jabatan itu dikritik hebat

Ketua penyokong blok kerajaan meminta penjelasan lebih jelas mengenai peranan dan fungsi Jabatan Hal Ehwal Khas (Jasa), yang menerima peruntukan sebanyak RM85.5 juta dalam pembentangan belanjawan baru-baru ini selepas ia menimbulkan kontroversi kerana jabatan itu sebelum ini lebih dikenali sebagai jentera propaganda kerajaan.Shahidan Kassim percaya dengan berbuat demikian ia akan meredakan kontroversi yang dicetuskan jabatan tersebut.Jasa merupakan satu unit yang dibentuk di bawah kementerian maklumat pada tahun 1958, kira-kira setahun kemerdekaan iaitu selepas pilihan raya umum pertama Tanah Melayu diadakan.Shahidan yang merupakan Pengerusi Majlis Ahli Parlimen Perikatan Nasional (PNBBC), berkata fungsi asal penubuhan Jasa adalah untuk memberikan penerangan berhubung dasar-dasar kerajaan, dengan salah satu objektifnya bagi mengekalkan kestabilan politik.“Mereka menjadi aset negara yang mendepani cabaran dalam hal sosio-politik negara khusus dalam memartabatkan kestabilan dan kedaulatan negara yang tercinta.Namun, Shahidan berkata pembukaan semula Jasa, yang sebelum ini dibubarkan ketika zaman pemerintahan Pakatan Harapan (PH) selama 21 bulan, adalah satu tindakan yang berani dalam menjelaskan apa yang dilakukan kerajaan.“Ia juga mampu menangani masalah pembohongan pihak-pihak tertentu terhadap jasa baik yang dilakukan kerajaan,” kata Shahidan, menambah terdapat juga pembohongan-pembohongan mutlak yang dahsyat kepada rakyat.Kerajaan PH sebelum ini bertindak membubarkan Jasa selepas lima bulan berkuasa pada tahun 2018.Semalam MalaysiaNow mendedahkan Pakatan Harapan (PH) tidak pernah membubarkan Jasa sebaliknya jabatan yang sebelum ini berada di bawah Pejabat Perdana Menteri “dibiarkan hidup” walaupun ketika kerajaan PH bergolak pada Februari.Waran penubuhan jabatan itu yang merupakan dokumen Perbendaharaan yang memberi kuasa mewujudkan, menambah dan mengurangkan bilangan jawatan atau mengubah tangga gaji dan gred jawatan, tidak pernah dinyahaktifkan dan kekal wujud walaupun selepas kerajaan PH tumbang selepas perletakan jawatan Mahathir pada 24 Februari tahun ini.Laporan itu berkata, kerajaan di bawah Muhyiddin Yassin telah mengambil peluang itu menghidupkan kembali Jasa kerana ia “dibiarkan hidup”.Beberapa ahli Parlimen baik daripada kerajaan dan pembangkang mempersoalkan peruntukan besar Jasa ketika membahaskan belanjawan pada minggu ini, dengan mengatakan peruntukan itu sepatutnya disalurkan kepada usaha memerangi pandemik Covid-19.Menurut pemerhatian MalaysiaNow, rata-rata ahli Parlimen tidak menyokong peruntukan kepada Jasa kerana menyifatkan tiada perincian tentang tujuannya dihidupkan semula.


10,000 tetamu hadir ke majlis kahwin pandu lalu anak Ku Nan

Kira-kira 10,000 jemputan hadir memeriahkan majlis perkahwinan anak lelaki Ahli Parlimen Putrajaya Tengku Adnan Tengku Mansor yang diadakan dengan konsep pandu lalu di Dataran Putrajaya, Presint 3 hari ini.Majlis perkahwinan yang bertemakan adat Jawa itu diadakan di atas pentas khas yang didirikan di hadapan bangunan Istana Kehakiman bermula jam 11 pagi hingga 2 petang.Para tetamu yang hadir melalui jalan Dataran Putrajaya berpeluang melihat pasangan pengantin Tengku Muhammed Hafiz Tengku Adnan dan Oceane Cyril Alagia melambaikan tangan dari pentas dan kemudian mengambil juadah makanan yang disediakan di khemah khas secara panda lalu.Tengku Muhammad Hafiz berkata beliau dan keluarga berterima kasih kepada semua tetamu yang hadir memeriahkan majlis tersebut walaupun diadakan secara norma baharu.“Konsep majlis ini diadakan adalah cetusan idea daripada ayah saya sendiri, Tengku Adnan yang mahu majlis ini turut diraikan bersama seluruh warga Putrajaya yang saya anggap sebagai keluarga saya sendiri kerana telah membesar di sini sejak kecil,” katanya.Beliau yang sedang menyambung pengajian dalam bidang kedoktoran di Indonesia berkata majlis tersebut dilaksana dengan mematuhi prosedur operasi standard dan nasihat daripada Kementerian Kesihatan dalam usaha mengawal pandemik Covid-19.“Saya amat bersyukur dan gembira kerana majlis ini berjalan lancar dan meriah walaupun diadakan secara berlainan daripada kebiasaan,” katanya.Acara tersebut juga dimeriahkan dengan persembahan kebudayaan masyarakat Jawa dan artis tempatan yang turut disiarkan di skrin besar di tepi pentas berkenaan.


Filem ‘Babi’ arahan Namewee sebenarnya tak wujud, kata laporan

Sebuah filem hasil karya penerbit kontroversi Namewee dipersoal kewujudannya meskipun didakwa telah menerima beberapa pencalonan dalam festival luar negara.Seorang wartawan Jerman yang berpangkalan di Jakarta mengatakan filem “Babi”, yang pernah dibuat laporan polis oleh pemuda Perikatan Nasional (PN) bulan lepas kerana poster berunsur perkauman, sebenarnya “tidak wujud”.“Apa yang ada hanya treler dan video muzik. Sayap pemuda PN bagaimanapun menolong Namewee dengan melaporkan perkara itu,” tulis Marco Stahlhut dalam akhbar Jerman Frankfurter Allgemeine Zeitung.MalaysiaNow sudah menghubungi Namewee, atau nama sebenarnya Wee Meng Chee, untuk mendapatkan komen.Dia sebelum ini mendakwa filem “Babi” disenarai pendek oleh festival filem di Berlin, Toronto, Bangkok dan Taiwan.Filem itu mengisahkan tentang kejadian rusuhan kaum yang berlaku di sebuah sekolah menengah yang terletak dalam pekan kecil di selatan tanah air pada tahun 2000, di mana ketika itu Malaysia “masih berada di bawah pemerintahan sebuah parti yang dominan”, tulis Namewee dalam Facebook Ogos lalu.Dakwanya kisah itu tidak pernah mendapat liputan disebabkan “media dikawal dan disekat”.“Saya percaya apabila dengar nama filem itu sendiri orang ramai akan takut… dengan peruntukan yang amat-amat sedikit saya masih mampu untuk menyiapkan filem itu,” tulisnya.Stahlhut yang dihubungi MalaysiaNow berkata, beliau gagal menemui walaupun “seorang yang pernah menonton filem itu”.Namun, Stahlhut mempersoalkan dakwaan Namewee mengenai pencalonan filem itu, dengan mengatakan festival filem di Berlin dan Toronto lebih berminat dalam soal “kewangan berbanding estetik” dalam memutuskan pencalonan dan anugerah.Katanya dakwaan Namewee yang filemnya turut diiktiraf oleh Festival Filem Antarabangsa Thai di Bangkok turut meragukan.Dia mengatakan festival filem itu hanya mula diperkenalkan pada 2018, dan tahun ini pihak penganjur sekadar menayangkan treler secara dalam talian.Stahlhut berkata satu lagi festival filem yang dinamakan oleh Namewee, iaitu Festival Taipei Golden Horse, tidak dapat mengesahkan mereka sudah menonton filem itu.“Ia sesuatu yang mengejutkan sebuah festival filem yang besar dan dikenali seperti ‘Golden Horse’ bertindak mencalonkan sebuah filem untuk menerima hadiah tanpa menontonnya terlebih dahulu, ia tentu akan menimbulkan persoalan mengenai pencalonan yang diterima,” tulisnya.Katanya Sky Films, syarikat pengedar filem yang berpangkalan di Taiwan, juga tidak dapat memberikan ulasan mengenai filem itu.Tambahnya syarikat itu memberitahunya agar membuat ulasan mengenai filem itu berdasarkan siaran media yang diberikan termasuk treler dan video muzik.Stahlhut yang dihubungi MalaysiaNow berkata, beliau gagal menemui walaupun “seorang yang pernah menonton filem itu”.“Filem betul – bukan sekadar treler, bukan video muzik, tetapi filem itu sendiri. Saya tahu ia kedengaran seperti satu teori konspirasi, tetapi saya sendiri tidak pasti sama ada filem ‘Babi’ itu benar-benar wujud,” tambahnya.Beliau juga melihat ulasan yang dibuat beberapa media di Malaysia yang memuji filem Namewee.“Semua mereka tidak pernah menonton filem itu,” katanya.


Turkiye mahu lancar vaksin Turkovac di Malaysia

Turkiye berharap peningkatan hubungannya dengan Malaysia kepada perkongsian strategik yang menyeluruh akan terus memperkukuh kerjasama ekonomi dan komersial termasuk pembangunan vaksin.
Presiden Recep Tayyip Erdogan berkata antara pelan segera republik itu, yang menjadi negara kesembilan di dunia mampu menghasilkan sendiri vaksin Covid-19 tahun lepas, ialah melancarkan vaksin Turkovac di Malaysia.
"Kami berhasrat memindahkan teknologi dan menjalankan kajian berkaitan vaksin bersama-sama," katanya pada sidang akhbar bersama Perdana Menteri Ismail Sabri Yaakob, yang dalam rangka lawatan rasmi empat hari ke Turkiye.
Semasa mesyuarat pemimpin yang berlangsung di Kompleks Presiden Ankara, ibu negara Turkiye, Erdogan berkata mereka membincangkan kerjasama dalam pelbagai bidang seperti ekonomi, pelaburan, perdagangan, industri pertahanan, teknologi, kesihatan dan komunikasi.
"Pada kesempatan itu, kami sekali lagi mengesahkan tekad untuk meneruskan kerjasama yang semakin hari semakin erat. Atas cadangan perdana menteri, kami memutuskan untuk meningkatkan hubungan kedua-dua negara daripada perkongsian strategik kepada perkongsian strategik yang menyeluruh," katanya.
Erdogan juga berkata hubungan Malaysia-Turkiye telah mencapai satu tahap yang luar biasa dengan nilai dagangan melebihi AS$3.5 bilion dan menjadikan Malaysia pemegang kepentingan komersial terbesar republik itu di Asia Tenggara.
Beliau berkata nilai dagangan meningkat sebanyak 50% tahun lepas meskipun berdepan cabaran pandemik Covid-19 dan angka bagi tempoh enam bulan pertama 2022 turut menunjukkan peningkatan lanjut selaras dengan sasaran mereka iaitu AS$5 bilion menjelang 2024.
Presiden Turkiye itu percaya langkah memperluas Perjanjian Perdagangan Bebas untuk memasukkan perkhidmatan, pelaburan dan perdagangan elektronik akan terus memperkukuh hubungan dari segi ekonomi serta komersial selain menjadikan perdagangan barangan dan perkhidmatan lebih seimbang.
Kedua-dua pemimpin turut membincangkan kemungkinan model kerjasama baharu dan projek pelaburan seperti dalam bidang keselamatan makanan, tenaga serta alam sekitar.
"Saya ingin menegaskan bahawa kami sentiasa merasakan sokongan Malaysia di pihak kami," katanya sambil menambah beliau dan Ismail turut membincangkan isu Rohingya serta Islamofobia.
Menurut Erdogan, kedua-dua negara akan memperkukuh solidariti masing-masing di platform seperti Pertubuhan Bangsa-Bangsa Bersatu, Pertubuhan Kerjasama Islam dan D8.
"Kami sedang berusaha memperkukuh kerjasama dengan semua saudara kami di Asia melalui persefahaman menang-menang dengan inisiatif Asia Again kami.
“Kami berhasrat meningkatkan kerjasama dengan Asean iaitu daripada status rakan dialog sektoral kepada rakan kongsi dialog," katanya.


PBB ingatkan Malaysia ‘akibat serius’ rancangan anti pendatang asing tanpa dokumen

Pejabat Pertubuhan Bangsa-Bangsa Bersatu (PBB) di Malaysia menyuarakan kebimbangan berhubung langkah kementerian dalam negeri yang mahu mengadakan operasi besar-besaran menahan pendatang asing tanpa dokumen sepanjang sekatan pergerakan penuh, mengatakan penguatkuasaan terhadap pendatang asing sepanjang krisis pandemik boleh menjejaskan sekali gus merugikan objektif langkah kesihatan awam yang dilaksanakan walaupun menteri mendakwa tindakan itu bagi membantu program vaksinasi kebangsaan.Dalam kenyataannya kepada MalaysiaNow, PBB berkata pihaknya mengadakan beberapa perbincangan dengan kerajaan berhubung kepentingan jaminan kerajaan bagi mengelakkan kesan yang bakal ditanggung akibat tindakan tersebut seperti pengecualian sementara atau moratorium daripada tindakan penahanan dan pengusiran.“Sepanjang pandemik ini, PBB di Malaysia secara tegas menggalakkan penglibatan pendatang asing, pelarian dan individu tanpa dokumen dalam Program Imunisasi Covid-19 Kebangsaan (PICK) dan respons Covid-19,” katanya.“Bagi memenangi peperangan melawan Covid-19, salah satu cara ialah mengadakan vaksinasi besar-besaran selain langkah-langkah kesihatan awam yang berterusan seperti penjarakan fizikal, memakai pelitup muka dan kerap membersihkan tangan.“Jika majoriti populasi dalam negara divaksin, ia akan membantu mengurangkan jangkitan penyakit itu dalam mengehadkan kes-kes Covid-19 yang tenat dan kes kematian.”Menteri Dalam Negeri Hamzah Zainudin semalam mempertahankan rancangan menahan pendatang asing tanpa dokumen, mengatakan ia bagi memastikan mereka memiliki dokumen sah untuk tujuan vaksinasi.Beliau berkata kerajaan tidak boleh memberikan vaksin kepada orang yang tidak mempunyai dokumen, dan vaksinasi adalah untuk mencapai imuniti kelompok.“Sebelum ini, ada pihak mempertikaikan tujuan tersebut, bahawa mereka yang tidak mempunyai dokumen tidak patut ditahan, namun perlu dinyatakan di sini jika mereka yang ditahan tidak mempunyai dokumen, bagaimana nak melibatkan mereka dalam program vaksinasi?“Kerajaan tidak boleh memberi vaksin kepada golongan ini, kerana setiap pendaftaran program vaksinasi memerlukan bukti dokumen dan identiti yang sah,” katanya.Hamzah turut berkata kementeriannya akan meminta majikan pekerja tanpa dokumen untuk mendapatkan dokumen sah daripada kedutaan-kedutaan mereka sebelum divaksin.Pada 17 Februari, Menteri Penyelaras PICK Khairy Jamaluddin berkata beberapa perbincangan dengan pihak berkuasa akan diadakan bagi memastikan pekerja asing tanpa dokumen tidak ditahan ketika tampil untuk vaksinasi.“Bagi pekerja asing yang tidak mempunyai dokumen, kita akan melaksanakan satu pelan bagaimana untuk mendekati mereka.“Kita akan mendekati mereka menerusi kedutaan, pertubuhan antarabangsa atau pertubuhan bukan kerajaan (NGO) untuk membantu kita mendekati pekerja asing yang tidak mempunyai dokumen. Kita akan memastikan mereka menerima vaksin tanpa perlu menahan mereka,” katanya.Pada 22 Mac, beliau menegaskan sekali lagi pekerja asing tanpa dokumen tidak akan ditahan jika mereka tampil untuk mendapatkan suntikan vaksin.“Pendirian kerajaan adalah kita akan sediakan vaksinasi percuma kepada semua orang di Malaysia termasuk pendatang asing tanpa dokumen dan pelarian dengan jaminan mereka tak akan ditahan atau dilaporkan,” katanya.Memetik jaminan yang diberikan Khairy, PBB berkata pendirian tersebut adalah satu strategi yang inklusif bagi memastikan keseluruhan populasi negara selamat.“Kumpulan-kumpulan ini adalah golongan yang tidak mampu dan sepatutnya mendapat akses yang baik kepada maklumat supaya mereka sedar rancangan vaksinasi dan di mana mereka boleh dapatkan khidmat tersebut,” katanya.“Lojik kesihatan awam ketika pandemik adalah tidak ada yang akan selamat melainkan setelah semua orang selamat.”Dalam pada itu, aktivis hak asasi Adrien Pereira berkata rancangan yang jelas sangat diperlukan ketika menangani isu pendatang tanpa dokumen sepanjang krisis Covid-19.Mengingatkan Malaysia sudah pun berdepan dengan pandemik lebih dari setahun, beliau berkata menteri dalam negeri mesti bentangkan dasar-dasar yang sejajar dengan agenda kebangsaan dan negara.“Menteri dalam negeri mesti rangka dasar-dasarnya namun ia mestilah selari dengan agenda nasional,” katanya kepada MalaysiaNow.


4.2 juta rakyat Malaysia belum daftar mengundi

Seramai 4.2 juta penduduk di negara ini yang berusia 21 tahun ke atas dan layak mengundi, masih belum mendaftar sebagai pemilih, kata Timbalan Menteri di Jabatan Perdana Menteri (Parlimen dan Undang-Undang) Shabudin Yahaya.Beliau berkata angka itu mewakili 22% daripada jumlah keseluruhan warga Malaysia yang layak mengundi ketika ini.“Kita hadapi satu masalah yang memerlukan semua pihak memainkan peranan bersama kerana masih terdapat 4.2 juta rakyat negara ini yang berusia 21 tahun ke atas masih belum mendaftar sebagai pengundi.“Jumlah ini tidak bagus untuk perkembangan daftar pemilih. Ketika ini kita mempunyai pengundi berusia 21 tahun ke atas lebih kurang 15 juta orang dan kalau kita laksanakan sistem undi 18 tahun, kita akan menambah jumlah pengundi antara enam hingga tujuh juta,” katanya pada sesi soal jawab persidangan Dewan Negara hari ini.Beliau menjawab soalan tambahan Ismail Yusop yang bertanyakan langkah kerajaan dalam memperkasakan pengundi baharu sebagai persediaan menghadapi pelaksanaan had umur mengundi 18 tahun.Shabudin berkata tanggungjawab untuk menyedarkan mereka yang belum mendaftar sebagai pengundi tidak harus diletakkan di bahu Suruhanjaya Pilihan Raya (SPR) semata-mata, sebaliknya perlu digalas bersama semua pihak seperti badan-badan bukan kerajaan (NGO) dan parti-parti politik.Katanya di pihak kerajaan sendiri khususnya SPR, pelbagai kempen dan program dilaksanakan termasuk program pendaftaran secara dalam talian menerusi https://mysprdaftar.spr.gov.my yang dilancarkan pada 18 Julai tahun lepas yang mendapat sambutan dalam kalangan pengundi muda khasnya.Terdahulu, menjawab soalan Ismail yang ingin tahu persediaan yang sudah dan akan dilakukan kerajaan terhadap pelaksanaan had umur mengundi 18 tahun, Shabudin berkata SPR kini dalam persiapan melaksanakan kelayakan undi 18 tahun dan pendaftaran pemilih secara automatik berdasarkan pindaan Perkara 119(4) Perlembagaan Persekutuan yang telah diluluskan Parlimen sebelum ini.Menurutnya, persiapan itu meliputi pindaan pada Peraturan-Peraturan Pilihan Raya (Pendaftaran Pemilih) 2001 dan undang-undang yang berkaitan, penyediaan prosedur operasi standard (SOP) dan penyediaan infrastruktur bagi pelaksanaan kedua-dua perkara itu.


Kes baru Covid-19 jangkau 9,000 jangkitan

Malaysia merekodkan kes baru sebanyak 9,180 menjadikan kes keseluruhan Covid-19 meningkat sebanyak 817,838.Selangor kekal mencatat kes harian tertinggi sebanyak 4,400 disusuli Kuala Lumpur (1,271), Negeri Sembilan (899), Kedah (417), Sarawak (406), Sabah (323), Johor (315), dan Perak (241).Hanya Perlis (1) sahaja yang mencatat kes satu digit hari ini.Negara juga mencatat sebanyak 5,713 kes sembuh menjadikan jumlah keseluruhan kes sembuh meningkat kepada 731,193.Kes aktif dengan kebolehjangkitan pula kini berjumlah 80,665.Dalam pada itu, 950 pesakit ditempatkan di unit rawatan rapi (ICU) termasuk 465 orang memerlukan bantuan alat pernafasan.Malaysia turut mencatat 77 lagi korban akibat Covid-19, menjadikan jumlah mangsa yang maut meningkat kepada 5,980.